Korisnici | Dom za duševno obolela lica „Čurug“\nKorisnici usluga institucionalne i vaninistitucionalne zaštite Doma za duševno obolela lica „Čurug“ su odrasle i starije osobe sa psihičkim smetnjama, sa teritorije čitave Republike Srbije.\nPostojanje psihičkih smetnji, u nekim slučajevima, može otežati prevazilaženje pojedinih kriznih situacija ili znatno narušiti mogućnost osobe da živi samostalno. Međutim, iako postojanje psihičkog oboljenja povremeno može dovesti do ovakvih poteškoća, do smeštaja u dom dolazi zbog nedovoljno razvijene mreže podrške u sredini iz koje korisnik potiče, kao i zbog nepostojanja usluga koje bi omogućile korisniku da ostane u svojoj lokalnoj zajednici. Razlog smeštaja je često realna nemogućnost članova porodice da nastave da pružaju podršku svom obolelom članu (zbog starosti, dnevnog ritma, materijalne situacije i sl.) bez predaha i adekvatne pomoći od strane zajednice.\nSvim korisnicima Doma obezbeđena je adekvatna ishrana, smeštaj i zdravstvena zaštita, dok ostale aktivnosti usmerene ka korisnicima u velikoj meri zavise od nivoa podrške koja im je potrebna u zadovoljenju osnovnih ali i drugih životnih potreba, te od ličnih želja i interesovanja. Korisnici se motivišu na uključivanje u neku od radno-okupacionih aktivnosti, u skladu sa sopstvenim mogućnostima i interesovanjima, kako bi na produktivan način ispunili svoju svakodnevnicu, te očuvali i dalje razveli sopstvene životne veštine.\nVeliki trud se ulaže kako bi korisnici održali odnose koji su im važni, te su mnogobrojne aktivnosti usmerene na omogućavanje redovnog kontakta sa srodnicima i prijateljima, te na povremene posete lokalnoj zajednici iz koje potiču.


Tabaković: Banke će i dalje snižavati kamate na kredite | Kamatica\nPočetna > vest > Tabaković: Banke će i dalje snižavati kamate na kredite\nTabaković: Banke će i dalje snižavati kamate na kredite\nTekst objavljen: 11.08.2014 8:56\nJorgovanka Tabaković, guverner Narodne banke Srbije, kaže da veruje da se snižavanje kamatnih stopa, koje je već započeto, nastavlja i u narednom periodu.\nOna objašnjava da iskustva američkih Federalnih rezervi i Evropske centralne banke pokazuju da se pokušaji da se snižavanjem kamatnih stopa osigura oporavak kreditne aktivnosti i privrede nisu prelili na realni sektor.\n- Očekujem da banke uvaže realnost i izvagaju da li je profitabilnije imati pouzdanog klijenta koji redovno izmiruje svoje obaveze ili potencijalno rizičnog koji ne može svojim primanjima da prati uslove pod kojima se zadužuje - kaže Tabaković za Novosti.\nIstovremeno, ona dodaje da će sve mere monetarne politike NBS i u narednom periodu biti usmerene u pravcu stabilizacije inflacije na niskom i održivom nivou.\n- Iskustvo zemalja u tranziciji pokazuje da je makroekonomska stabilizacija, odnosno zadržavanje inflacije na niskom nivou i konsolidovanje javnih finansija najbolji način da se privredi pomogne na duže staze jer se time smanjuje rizik zemlje, stvara povoljan ambijent za poslovanje i osnova za održiv rast na duži rok - kaže Tabaković.\nkamata na kredite kamate na kredite krediti bankarsko tržište bankarski sektor banke Narodna banka Srbije guverner Narodne banke Srbije nbs jorgovanka tabaković


Zanijer: Dijalog Beograda i Prištine bitan\nŠef Misije Ujedinjenih nacija na Kosovu i Metohiji (UNMIK) Lamberto Zanijer je ocenio da je dijalog predstavnika vlasti u Beogradu i institucija u Prištini još daleko zbog njihovih veoma različitih pozicija.\nPrema ambasadoru Zanijeru, koji je i specijalni predstavnik generalnog sekretara UN u Pokrajini, ’evropski strateški izbor koji Srbija iskazuje u poslednje vreme predstavlja značajan korak napred za tu zemlju, kao i za balkanski region’, prenela je italijanska novinska agencija Ansa. “To istovremeno daje velike šanse za rešenje pitanja Kosova’, ocenio je Zanijer na marginama diplomatskog skupa održanog u Rimu. Zanijer, smatra da je bitno da dijalog Beograda i Prištine dovede do normalizacije odnosa. Zanijer je takođe kazao da je međunarodno priznavanje jednostrano proglašene nezavisnosti Kosova politički problem, da je Savet bezbednosti UN podeljen po tom pitanju, ali da bi njegovo rešenje mogao da bude olakšan dijalogom Beograda i Prištine. Od 192 države-članice UN, njih 70 je priznalo nezavisnost Kosova, podseća italijanska agencija.


POČELA MANIFESTACIJA „SUNČANA JESEN ŽIVOTA“ | Novi Sad\nPočetna stranica › POČELA MANIFESTACIJA „SUNČANA JESEN ŽIVOTA“\nČlan Gradskog veća za socijalnu zaštitu i brigu o porodici i deci Tihomir Nikolić prisustvovao je otvaranju manifestacije „Sunčana jesen života“ koja se tradicionalno održava povodom 1. oktobra Međunarodnog dana starih osoba.\n-Oktobar je posvećen predstavnicima trećeg doba i najstarijim građanima, a obeležavanje tog meseca počinje upravo ovom manifestacijom, koja ima tradiciju dugu preko 30 godina i za koju je Grad izdvojio 800 000 dinara. Mnogobrojne aktivnosti odvijaju se tokom cele godine u Gerontološkom centru Novi Sad, a oktobar je mesec kada su one najintenzivnije. Osnovni cilј svih ovih aktivnosti je podrška starijim građanima Novog Sada, kao i usmeravanje pažnje šire javnosti na probleme i potrebe starih lica. Novi Sad kontinuirano radi na unapređivanju sistema usluga za starije sugrađane. Klubovi za penzinere, plaćen odlazak u banje i letovališta, povlastice u javnom prevozu, samo su neke od mera koje Grad sprovodi kako bi ulepšao i olakšao penzinerske dane našim sugrađanima – rekao je Tihomir Nikolić.\nTokom manifestacije predviđen je bogat program uz niz raznovrsnih kulturnih, sportskih, zabavnih i rekreativnih sadržaja prilagođenih interesovanjima, potrebama i mogućnostima starih lica. U realizaciji svih ovih sadržaja, pored članova klubova angažovani su socijalni radnici, medicinske sestre i domaćice klubova.


OVAN mesecni horoskop - Januar 2019 - Najbolji astrolozi OVAN mesecni horoskop - Januar 2019 - Najbolji astrolozi\nVaš vladar Mars na samom početku meseca i Nove godine ulazi u vaš znak. Osećaćete pojačanu motivaciju da ulažete više energije u razvoj aktuelnih i novih planova. Na prvom mestu ćete biti usmereni ka pokretanju novih poslovnih projekata. Pojačaćete se vaš osećaj za rukovođenje i potreba da se nadmećete sa konkurencijom. Sunce će praviti konjunkciju sa Saturnom koji se nalazi u vašem polju posla i karijere. Doneće vam podršku nadređenih za razvoj vaših planova ali će se od vas zahtevati i mnogo više odgovornosti kao i više vremena posvećenog poslu kako biste postigli rokove. 5. januara Merkur ulazi u znak Jarca, što će vas pokrenuti ka dogovorima i pojačati vašu sposobnost da kalkulišete i rešavate komplikovanije zadatke. U drugoj dekadi januara Sunce će praviti konjunkciju sa Plutonom, a Merkur sa Saturnom u vašem polju posla. Bićete u mogućnosti da pokrenete jedan važan veliki i dugoročni projekat koji će zahtevati veće investicije i troškove. Mogućnosti za uspeh i napredak pružiće vam se u oblastima industrije i građevinarstva.\nJupiter će 13. januara praviti kvadrat sa Neptunom. Izbevagajte po svaku cenu bilo kakve mahinacije na poslu. Obratite pažnju na osobe koje žele da se dokopaju vašeg položaja jer biste mogli da budete žrtva nečijih spletki. U trećoj dekadi januara Mars će praviti kvadrat sa Saturnom. Pojaviće se prepreke i teškoće koje ćete moći samo istrajnošću i strpljenjem da prevaziđete. Izbegavajte sukobe sa nadređenim osobama. Konjunkcija Venere sa Jupiterom doneće vam povoljne mogućnosti da uvećate finansijsko stanje ali i da sklopite novi posao sa inostranim partnerom. Trigon Marsa sa Jupiterom 25. januara omogućiće vam da ostvarite dobitke kroz podršku iz inostranstva i kroz oblasti zdravstva i finansija.\nNezaposleni Ovnovi će dobiti ponudu za novi posao od jedne agencije za posredovanje u uslugama gde bi mogli da se zaposle kao stručni savetnici ili tehnička podrška.\nVenera koja vlada vašim poljem ljubavi 7. januara ulazi u znak Strelca i donosi vam povoljnu mogućnost za kraća i duža putovanja sa partnerom, što bi vas dodatno zbližilo i omogućilo vam da imate više vremena jedno za drugo. Tokom prve polovine januara pružaćete više podrške partneru. Imaćete dobar osećaj šta je vašem partneru potrebno.\nDruga polovina januara unosi više strasti u vaš odnos sa voljenom osobom zahvaljujući trigonu Venere sa Marsom. Izbegavajte tajne pred partnerom jer vam to može doneti nesuglasice i nestabilnost 21. januara kada Venera bude pravila kvadrat sa Neptunom. Do kraja meseca uspećete da se uskladite u vezi svega to vam bude važno i bićete oboje srećni.\nU prvoj dekadi januara upoznaćete na putovanju osobu koja će vas privući svojim širokim i pomalo nesvakidašnjim interesovanjima i životnom filozofijom. Mada će vas daljina u početku razdvajati, nastavitićete da budete u kontaktu. U trećoj dekadi januara ćete započeti vezu zahvaljujući konjunkciji Venere sa Jupiterom. Bez obzira na živote u različitim mestima nastavićete češće da se viđate i pravite planove za zajedničku budućnost koje ćete uspeti da ostvarite.\nStariji Ovnovi će uploviti spontano u jednu avanturu koja će im u početku biti samo izlaz iz briga, ali će kasnije da se pretvori u više od avanture. Oboje ćete poželeti nešto više i osećanja će se pojaviti. Započećete ozbiljnu vezu.\nPrva polovina januara donosi vam slabije zdravlje. Čuvajte se padova u slučaju klizavog vremena. Pažljivo rukujte oštrim predmetima i budite pažljivi u saobraćaju jer ćete biti skloni povredama. U drugoj polovini meseca bićete osetljivi na stres. Biće vam potrebno više odmora i psihofizičke relaksacije jer ćete biti izloženi većim fizičkim i mentalnim naporima.\nVaša ishrana u januaru bi trebalo da se sastoji od kalorične hrane koja će održavati potreban nivo energije u vašem organizmu. Sočivo, pasulj, grašak sa pilećim i goveđim mesom može češće da vam se nađe na jelovniku. Od voća će vam prijati sušeno voće kao što su smokve, šljive i urme. Pojačajte vitamin B i pijte više čajeva kao što su zeleni i crni čaj.\nSrećni brojevi: 7, 11, 16, 19, 24


Crew Dragon: Istorijski let do Internacionalne svemirske stanice | PC Press\nCrew Dragon: Istorijski let do Internacionalne svemirske stanice\n6. maj 2020. 6. maj 2020. Milan Živković\nDvojica astronauta iz svemirske agencije NASA postaće prva posada koja će do Internacionalne svemirske stanice stići u privatnoj letelici. Još uvek nije poznato koliko će vremena kosmonauti provesti u svemiru, a lansiranje je zakazano za 27. maj.\nNajveći izazov predstavljaju solarne ploče na kapsuli, budući da nisu napravljene da podnose uslove u kosmosu duže od 120 dana, te taj faktor najviše utiče na trajanje Demo-2 misije. Ukoliko sve protekne po planu Crew Dragon kapsula bi već od leta trebalo da počne sa redovnim prevozom kosmonauta do Internacionalne svemirske stanice i natrag.\nPročitajte i: Vreća za spavanje i zdraviji san u svemiru\nTagovi: Crew Dragon, Demo-2, Falcon 9, Internacionalna svemirska stanica, space x\n← Korona virus utiče na odlaganje puštanja 5G mreže\nDiplo održao koncert u igri Fortnite →


cena maline – Page 3 – AGRO VESTI by agronews.rs\nPosts tagged "cena maline"\nCena maline u Srbiji se stabilizuje na oko 200 dinara po kilogramu, izjavio je državni sekretar u Ministarstvu poljoprivrede Zoran Rajić.\nBez dogovora u Vladi Srbije sa malinarima\nSastanak predstavnika Vlade Srbije i Asocijacije “Malinari Srbije”, povodom cene maline, završen je danas bez dogovora, a novi sastanak najavljen je za četvrtak, 18. juna, izjavio je Tanjugu predsednik te asocijacije Dobrivoje Radović.\nO ceni maline na sastanku u ponedeljak u Vladi Srbije\nSastanak nadležnih sa predstavnicima Asocijacije “Malinari Srbije”, povodom cene maline, biće održan u ponedeljak, u Vladi Srbije, najavio je danas predsednik te asocijacije Dobrivoje Radović.\nKad vlasnici hladnjača diktiraju pravila igre na tržištu\nIako ima još vremena do početka berbe maline, proizvođači tvrde da će ovogodišnji rod, po količini i kvalitetu, biti sličan prošlogodišnjem i nagoveštavaju gotovo identične probleme sa kojima su se i ranije suočavali.\nMalinari traže usklađivanje cene\nMalinari Zlatiborskog i Moravičkog okruga, okupljeni u Savez “Srpska malina”, zatražili su danas nastavak razgovora sa premijerom Aleksandrom Vučićem, od koga očekuju da im organizuje sastanak sa hladnjačarima, kako bi uskladili tržišnu cenu maline prošlogodišnjeg roda.\nMalinari traže 2,3 evra za kilogram\nProizvođači maline iz Ivanjice, Arilja, Užica, Kosjerića i Požege saglasili su se da akontna cena maline ne sme biti niža od 2,3 evra po kilogramu.\nProtest malinara u Požegi, policija sprečila blokadu\nAriljski i ivanjički malinari održali su danas protest u Požegi, nezadovoljni otkupnom cenom tog voća, zahtevajući da se ona izjednači u svim krajevima Srbije.\nVučić razgovarao sa malinarima\nDelegaciju malinara nezadovoljnih otkupnom cenom tog voća sa područja zapadne Srbije primioje danas premijer Aleksandar Vučić i resorni ministri, izjavio je predsednik ivanjičkog Udruženja “Malinar” Dobrivoje Radović, koji je ujedno i član pregovaračkog tima.\nIdu kod Vučića da im izjednači cene\nUdruženja malinara iz zapadne Srbije održali su miran protest upozorenja u Arilju zahtevajući da se cena “crvenog zlata” izjednači u svim krajevima Srbije. Najavili su i da će se sutra sastati sa premijerom Aleksandrom Vučićem, kako bi pokušali da reše ovaj problem. Protestu su prisustvovali i predstavnici udruženja iz drugih gradova i opština, poput Ivanjice, […]\nMalinari protestuju od 30. jula\nMalinari sa područja zapadne Srbije u sredu počinju sa mirnim protestima jer nije postignut dogovor između proizvođača maline i hladnjačara o izjednačavanju cene ovog voća u celoj zemlji, najavio je Dragan Bogdanović predsednik ariljskog udruženja “Vilamet”.\nZa godinu dana zatvoreno 37 odsto velikih farmi svinja\nUskoro javni poziv za IPARD podsticaje za nove traktore\nPrvi poljoprivrednici su u centralnu Evropu došli sa Balkana\nČvarak fest u Sivcu 5. februara


Ukradeni podaci Masterkardovih kupaca\nMasterkard je saopštio da je „moguće“ da je curenjem podataka oko 90.000 kupaca zahvaćen i broj njihove platne kartice s kojom su se pretplatili na bonus program „Prajsles spešals“.\nU prvim spiskovima, koji su postali poznati u poneđeljak, brojevi su bili neprepoznatljivi, osim posjednje četiri i prve dve cifre, ali pridruženi datum isteka i kontrolni broj na poleđini kartice nisu bili deo curenja podataka.\nPrema novim saznanjima, ni rok trajanja, ni kontrolni broj nisu zabeleženi u aplikaciji „Prajsles“ i uopšte ne bi trebalo da budu uključeni u bazu podataka.\nMasterkard je istakao da je davalc usluga „pretrpeo bezbednosni incident“. Ne postoji veza s mrežom plaćanja Masterkarda, ali još postoji rizik da internet kriminalci s cirkuliranim informacijama poput e-pošte, datuma rođenja, broja mobilnog telefona ili adrese mogu poslati na primer lažne e-poruke kako bi dobili lozinke klijenata.\nViše iz ove kategorije « Plata 1.900 evra, a niko se nije javio na oglas NASA ima satelitske slike koje dokazuju da su uragani veštački (VIDEO) »


Đoković kreće iz Melburna: Novak će na teren 10. januara\nKurir\t01.01.2018 10:40\nNajbolji srpski teniser Novak Đoković igraće na turniru "Taj-brejk tens" u Melburnu, saopštili su organizatori.\nNovak Đoković ipak se vraća na teren pre Australijan opena jer će učestvovati na turniru "Taj Brejk Tens" u Melburnu, potvrdili su organizatori.\nTurnir, koji se održava četvrti put i koji služi kao priprema za Australijan open, počinje 10. januara i igra se na "Margaret kort" terenu.\nĐoković bi trebalo prvi put da učestvuje na takmičenju na kome će igrati između ostalih Rafael Nadal i Stan Vavrinka.\nNagradni fond je 250.000 dolara.\nĐoković je prethodno otkazao egzibicioni turnir u Abu Dabiju, kao i ATP turnir u Dohi zbog povrede lakta.\nUkoliko se obistini najava organizatora da će Novak igrati na "Taj-brejk tensu", to praktično znači da će biti spreman za prvi Gren slem u sezoni, Australijan open, koji se održava od 15. do 28. januara.


COVID bilten /Novi podaci: U Kantonu Sarajevo na bolničkom liječenju 187 pacijenata / Radio Sarajevo\nCOVID bilten / Novi podaci: U Kantonu Sarajevo na bolničkom liječenju 187 pacijenata\n14. 10. 2021. u 13:41:00 Radiosarajevo.ba\nPrema podacima Zavoda za javno zdravstvo Kantona Sarajevo, proteklog dana u ovom kantonu su potvrđena 202 nova slučaja zaraze koronavirusom, nakon laboratorijskog testiranja 1.243 uzorka.\nU istom periodu, od Covid-19 infekcije oporavilo se 136, a jedna osoba je preminula.\nNa Kliničkom centru Univerziteta u Sarajevu liječe se 123 oboljela od Covid-19, a u Općoj bolnici “Prim.dr. Abdulah Nakaš” 64. Na respiratoru je pet pacijenata, dok ih 12 koristi neinvazivnu ventilaciju. Na kiseoničkoj potpori disanju iznad 15 litara u minuti je 14 pacijenata.\nTagovi: Kanton Sarajevo Zavod za javno zdravstvo KS COVID izvještaj\nNajava / Premijer Kantona Sarajevo Edin Forto o posredovanju u zapošljavanju\nCOVID bilten / U Kantonu Sarajevo na respiratoru šest osoba, dvoje preminulih


Činjenice su "na stolu": NATO ima mandat da u bilo kom trenutku u BiH u kratkom roku rasporedi dodatni broj vojnika, ali i primjeni silu\nČinjenice su “na stolu”: NATO ima mandat da u bilo kom trenutku u BiH u kratkom roku rasporedi dodatni broj vojnika, ali i primjeni silu\nTe vojne snage, prema rezolucijama Ujedinjenih nacija, imaju izvršni mandat koji podrazumijeva i upotrebu sile, posebno kako bi se obranile od napada ili prijetnje napadom – piše Glas Amerike.\n“Trebalo bi biti jasno da, ako se stvari zakompliciraju, Evropska unija, EUFOR i NATO, preko mehanizma ‘Berlin plus’, mogu povećati svoju prisutnost u Bosni i Hercegovini. Ne vidim potrebu za tim u ovom trenutku, ali mislim da moramo biti svjesni situacije”, podsjetio je za Glas Amerike Schmidt, u izjavi od 23. novembra.\nOznačeno Christian SchmidtEUNATO\nTuga do neba: Kolege se opraštaju od tragično preminulog bh. pjevača Jasmina Hasića finaliste Zvezda Granda\nVojin Mijatović oduševio porukom iz Banja Luke za Dan državnosti BiH:” Moje dijete mi je reklo “sretno”, kada sam krenuo ovdje”\nNapali ženu i dijete ispred tržnog centra Bingo, spasili ih mladići koji su se zatekli na licu mjesta!\nŽestoka upozorenja iz Amerike za BiH: “Zabrinuti smo zbog ruskih namjera po pitanju Zapadnog Balkana”


Do kraja februara rok za predlog rješenja za finansiranje projekta Bloka II – Bankar.me\nJanuary 26, 2017 ENERGETIKA, SVE VIJESTI Leave a comment\nKraj februara tekuće godine konačan je rok do kojeg Škoda Praha treba da dostavi rješenje za realizaciju i finansiranje projekta Bloka II TE Pljevlja, u skladu sa Ugovorom o izradi Glavnog projekta (EWA ugovor) i Ugovorom o izvođenju radova (EPC ugovor) koji su potpisani sa Škodom Praha 29. septembra 2016. godine.\nTo je potvrđeno na današnjem sastanku kvalifikovanih akcionara u Elektroprivredi Crne Gore – Vlade Crne Gore i kompanije A2A, sa Upravljačkim komitetom za nastavak aktivnosti na izgradnji Bloka II TE Pljevlja.\nKako saopštavaju iz Ministarstva ekonomije, akcionarima je prezentovan Izvještaj o aktivnostima na izgradnji Bloka II TE Pljevlja koji je pripremio Upravljački komitet za nastavak aktivnosti na realizaciji ovog projekta.\nU Izvještaju se navodi da je Škoda Praha imala prezentacije mogućih alternativnih načina finasiranja i da je, prema najavama češke firme, ta kompanija u fazi finalnog dogovora sa drugim mogućim finansijerima koji bi jednim dijelom kreditirale Projekat Bloka II. Njihova očekivanja su da će to biti do kraja februara ove godine.\nU međuvremenu, Upravljački komitet za nastavak aktivnosti na izgradnji Bloka II TE Pljevlja nastaviće aktivnosti na razradi alternativnog modela realizacije i finansiranja projekta izgradnje Bloka II TE Pljevlja, koji bi se mogao implementirati u slučaju da Škoda Praha ne uspije da obezbijedi finansiranje projekta. Naime, upravljački komitet razmatra i mogućnost da EPCG finansira projekat sopstvenim sredstvima i kreditnim zaduženjem formirajući snažan projektni tim, pojačan eksternim ekspertima, koji bi sprovodio sve potrebne aktivnosti na Projektu.\nPod uslovom da Škoda nađe kreditora za projekat, moguće je odmah otpočeti sa aktivnostima vezanim za realizaciju EWA Ugovora. Ukupno projektovanje trajalo bi 18 mjeseci, a nakon pola godine od obezbjeđivanja kreditnih sredstava planirani su početni radovi na terenu.\nPrevious Nezaposleno oko 50.000 građana Crne Gore\nSljedeći Izvještaj sa Montenegro berze za četvrtak 26. januar 2017.


Nastavak saradnje sa Udruženjem Dajte nam šansu - povodom međunarodnog dana osoba sa invaliditetom - Addiko Bank Sarajevo\n•Nastavak saradnje sa Udruženjem Dajte nam šansu – povodom međunarodnog dana osoba sa invaliditetom\nNastavak saradnje sa Udruženjem Dajte nam šansu – povodom međunarodnog dana osoba sa invaliditetom\nAddiko banka Sarajevo i Udruženja “Dajte nam šansu” iz Sarajeva u okviru kojeg djeluju servis centri za podršku porodicama djece/osoba s poteškoćama/invaliditetom nastavit će saradnju i naredne godine. Addiko banka će nastaviti finansirati dio troškova mobilnog tima Udruženja, dok će zaposlenici banke dati svoju podršku radu udruženja kroz volonterski rad.\n”Udruženje ‘Dajte nam šansu’ jedan je od naših partnera sa kojima provodimo naš projekat Addiko Cares, ali i implementiramo našu strategiju aktivnog društvenog djelovanja. Zadovoljstvo mi je što današnji Međunarodni dan osoba sa invaliditetom obilježavamo nastavkom ove saradnje”, istakla je Sanela Pašić, predsjednica Uprave Addiko Bank dd Sarajevo.\n“Naša saradnja sa Addiko bankom na institucionalnom nivou započela je prije četiri godine, a evo već drugu godinu kroz podršku mobilnom timu Udruženja. Želimo se zahvaliti Addiko banci na dosadašnjoj saradnji, jer uvijek iznova pokazuju veličinu svoje uloge u zajednici kroz društveno odgovorne aktivnosti”, istakla je Ines Kavalec, predsjednica Udruženja “Dajte nam šansu”.\nOva će saradnja biti realizovana u okviru projekta Addiko Cares, koji Addiko banka provodi već četvrtu godinu zaredom, a koja podrazumijeva volonterske aktivnosti zaposlenika koje Banka finansijski podržava. U okviru projekta zaposlenici volontiraju u različitim institucijama i organizacijama, dok Banka obezbjeđuje finansijsku podršku za te institucije ili udruženja.


Ostale vesti, 19.03.2015, 01:30 AM\nWindows 10 koji će se naći na tržištu najverovatnije tokom leta, biće ponuđen kao besplatna nadogradnja korisnicima Windows 7 i 8.1, a Microsoft sprema posebno iznenađenje za korisnike u Kini.\nPrema rečima Terija Majersona, šefa odeljka Microsoftovog operativnog sistema, Windows 10 će biti ponuđen besplatno korisnicima svih odgovarajućih računara sa originalnim i neorginalnim Windowsom.\nMicrosoft planira da ponudi Windows 10 što većem broju korisnika u Kini, naročito zbog toga što je piraterija u u ovoj zemlji i dalje veoma zastupljena. Skorija istraživanja su pokazala da tri četvrtine svih računara u Kini koriste nelicencirani Microsoftov operativni sistem.\nMicrosoft je postigao sporazume sa kineskim kompanijama Lenovo, Qihoo 360 Technology i Tencent Holdings da što veći broj korisnika u ovoj zemlji dobije Windows 10, a kompanija će besplatno ponuditi novi operativni sistem i onima koji koriste piratsku kopiju operativnog sistema, što je velika novina za Microsoft.\nJedan od razloga za ovu velikodušnost mogao bi biti pokušaj Microsofta da nudeći besplatno Windows 10 poboljša prodaju novih računara u ovoj zemlji, da bi se na taj način smanjio udeo na tržištu starijih operativnih sistema kao što su Windows XP i Vista.\nU ovom trenutku, Windows XP se još uvek nalazi na mnogim računarima u Kini, ali mnogi korisnici odbijaju da nadograde sisteme zbog toga što to zahteva značajna ulaganja u novi hardver. Pored toga, Windows XP i Windows 7 su dva najpiratizovanija operativna sistema u Kini, tako da bi besplatni Windows 10 pomogao Microsoftu da smanji broj piratskih kopija operativnih sistema u ovoj zemlji.\nWindows 10 biće besplatan za sve, ali izvan Kine on će biti besplatan samo za korisnike originalnih verzija Windows 7 i Windows 8.1.


A GDE JE PRAVDA ZA MOJE MRTVE ROĐAKE: Vojin Pavlović prvi kome se sudi po "Inckovom" zakonu\n03. 10. 2021. u 08:11\nPRED Sudskim većem Osnovnog suda u Srebrenici u optužnici za negiranje genocida planirao sam da me "brane" moji pobijeni rođaci.\nNameravao sam da sudiji Vukmanu Petkoviću izdiktiram u zapisnik ko mi je od familije stradao u minulom ratu, a da niko za njihovu smrt nije odgovarao: stric Radoje Pavlović ubijen je na Božić 1993. u Kravici, sahranili smo ga bez glave. Pre njega, na početku rata, 25. juna 1992. ubijen mi je prvi stric Dušan Pavlović, a ubrzo nakon toga i njegov sin Mikajlo (11) poginuo je na pragu kuće od granate, baš iz Srebrenice. Sa majčine strane, od familije Mlađenović iz Ježestice, spisak žrtava je i duži, a okolnosti njihovih pogibija još krvavije.\nOPTUŽEN Vojin Pavlović, Foto Arhiva\nOvako, za "Novosti", govori Vojin Pavlović, prvi građanin Republike Srpske kojem je počeo proces prema "Inckovom zakonu" iz jula ove godine o zabrani negiranja genocida u Srebrenici. Mada je Narodna skupština RS izglasala odluku da ovakvih suđenja na njenoj teritoriji neće biti, sudska mašinerija pravosuđa BiH ipak je bila brža. Lider srpske NVO "Istočna alternativa" Vojin Pavlović je morao da se pojavi u srebreničkom Osnovnom sudu 27. septembra u 9.45 jer bi u suprotnom, po sili propisa, bio priveden.\n- Neprijatno beše i meni i sudiji Vukmanu da se gledamo.On je nemoćno širio ruke, konstatujući u zapisnik da se tužioci (novinari "Avaza" i još niz drugih podnosilaca), nisu pojavili u sudnici i zakazao je sledeće ročište za 25. oktobar. Iskreno se nadam da će država RS naći način da zaštiti nas čija životna sudbina dokazuje ko je u prošlom ratu počeo krvavi pir - kaže Pavlović.\nNevladin aktivista nije slučajno "pikiran" da bude prvi kome će se suditi za navodno negiranje genocida u Srebrenici. NJegovo udruženje je "kamen u oku" političkom establišmentu u BiH jer su, između ostalog, napravili spomenik počivšem ruskom diplomati Vitaliju Čurkinu koji je vetom sprečio izglasavanje Rezolucije o genocidnosti Srba 2015. da bi onda nastala "zbrka" kada za njega nije bilo mesta u Srebrenici.\n"Zapamćena" im je i inicijativa da se po Peteru Handkeu nazove Ulica maršala Tita, ali i lepljenje slika Putina i Dodika zbog čega je ova NVO u Sarajevu označena skoro pa kao teroristička organizacija...\n- Prvi sam, još novembra 2020. podneo krivičnu prijavu protiv Valentina Incka kada je prvi put nagovestio da će doneti zakon o zabrani negiranja navodnog genocida u Srebrenici - kaže Vojin.\n- U međuvremenu su protiv mene podnete prijave jer sam u martu plakatima obeležavao rođendan Ratka Mladića, a u julu Dan kada je VRS oslobodila Srebrenicu...\nPavlović dodaje i da je siguran da će Banjaluka naći načina da odbrani ne samo njega, već i druge Srbe koji bi bili gonjeni zbog toga što govore istinu - da u Srebrenici nije bilo genocida.\nNASEROVI IH SVE DOKRAJČILI\nSA majčine strane familija iz Ježestice je gotovo zatrta. NJena braća Dragan i Anđelko zajedno sa mojom bakom Savkom ubijeni su na kućnom pragu.\nSa Anđelkovom glavom su igrali fudbal u Potočarima, baš na mestu gde se danas nalazi muslimanski Memorijalni centar.\nSestru od ujaka LJiljanu Ilić, koja je imala 17 godina i bila trudna, Naserovi su nožem dokrajčili - kaže Vojin Pavlović, pokazujući nam niz slika u telefonu sa likovima najbližih koje više nema.\nSALKO JE SIN KRVOLOKA ZULFE\nPAVLOVIĆ objašnjava i zašto je siguran da medicinskoj sestri Radi Milanović, koja je ostala 1992. u Srebrenici da leči muslimane, a o kojoj su "Novosti" nedavno pisale, neće biti ukazana počast da dom zdravlja ponese njeno ime:\n- To u Srebrenici teško da je moguće jer je predsednik Skupštine opštine Salko Tursunović sin majora Zulfe Tursunovića, koji je zaklao Radu pred stotinama ljudi. Zulfo, koji je bio šef svih logora za Srbe na ovim prostorima, sahranjen je uz najveće počasti BiH 2010. godine.\nKRIVICA Jedna od akcija "Istočne alternative" Vojina Pavlovića, Foto Arhiva\nZLOČIN JE STRAŠAN, ALI NIJE GENOCID: Predstavljeni rezultati međunarodnih nezavisnih komisija o žrtvama u regionu Srebrenice tokom rata u BiH\n15. 09. 2021. u 09:11\nĐILAS POSREDNO PRIZNAO GENOCID: Hag je doneo presudu o Srebrenici i mi tu nemamo šta da pričamo (VIDEO)\n30. 09. 2021. u 21:35\nOsnovni sud Srebrenica vesti Vojin Pavlović Inckov zakon genocid u Srebrenici


Otvorena birališta: U Srbiji republički, pokrajinski i lokalni izbori | RADIO DELTA PORTAL\nU Srbiji su jutros u sedam časova otvorena biračka mesta za redovne parlamentarne, pokrajinske i lokalne izbore, koja će biti zatvorena u 20 časova, do kada traje i izborna tišina. Pravo glasa ima 6.584.376 birača, koji mogu da glasaju na 8.385 biračkih mesta i opredeljivati se između ukupno 21 stranke, koalicije ili liste, kojima je za ulazak u parlament potrebno da pređu cenzus od tri odsto.\nIzbori se održavaju uz poštovanje svih propisanih epidemioloških mera, pa će birači na izborno mesto morati da dođu sa maskama ili će je, ukoliko je ne ponesu, dobiti pre nego što uđu na glasanje.\nRazmak između građana mora biti najmanje jedan metar, a i članovi izborne komisije nosiće zaštitnu opremu.\nNa ulazu će se vršiti dezinfekcija ruku, a isto će biti i pri izlasku sa birališta.\nPrva na glasačkom listiću je lista “Aleksandar Vučić – Za našu decu”, pod rednim brojem dva je “Ivica Dačić – SPS – JS – Dragan Marković Palma”, a zatim slede, “Dr Vojislav Šešelj – Srpska radikalna stranka”, “Savez vojvođanskih Mađara – Ištvan Pastor”, “Aleksandar Šapić – Pobeda za Srbiju”.\nMeđu njima nisu stranke opozicije, koje su se odlučile za bojkot.\nDevet lista na izborima za Skupštinu AP Vojvodine\nNa izborima za Skupštinu AP Vojvodine učestvovaće devet lista:\n1. Aleksandar Vučić – Za našu decu, 2. Ivica Dačić – SPS, JS – Dragan Marković Palma, 3. Dr Vojislav Šešelj SRS, 4. SVM – Ištvan Pastor, 5. Vojvođanski front – UDS, 6. Za kraljevinu Srbiju, za srpsko vojvodstvo, 7. Metla 2020, 8. Koalicija za mir – Čedomir Jovanović i 9. Koalicija Muamer Zukorlić – samo pravo.\nPravo glasa u AP Vojvodini ima 1.696.447 građana.\nGrađani Srbije će svoje biračko pravo moći da iskoriste na 8. 385 biračkih mesta.\nPrethodni članakEgzit – šansa za oporavak srpskog turizma\nSledeći članakU Srbiji 91 novozaraženi, preminula jedna osoba


U Srbiji sutra posle podne kiša, pljuskovi i grmljavina - Društvo - Dnevni list Danas\nPočetna » Društvo » U Srbiji sutra posle podne kiša, pljuskovi i grmljavina\nU Srbiji sutra posle podne kiša, pljuskovi i grmljavina\nU Srbiji će 13. jula pre podne biti pretežno sunčano vreme, dok se naoblačenje s kišom, pljuskovima i grmljavinom očekuje sredinom dana na severu i zapadu, a posle podne, uveče i tokom noći i u ostalim krajevima, saopštio je Republički hidrometeorološki zavod.\n0Piše: Beta 12. jula 2019. 12.43\nFoto: Vladimir Maričić (Arhiva)\nRHMZ je upozorio da će na području Srbije sutra posle podne, uveče i tokom noći ponegde biti obilnih pljuskova, grmljavine i grada.\nPre podne će duvati slab, južni i jugoistočni vetar, a posle podne i uveče umeren, severozapadni. Najniža temperatura biće od 10 do 17 stepeni, najviša dnevna od 24 na severozapadu do 29 stepeni na jugoistoku.\nU Beogradu će sutra pre podne biti pretežno sunčano vreme, dok se posle podne, uveče i tokom noći očekuje naoblačenje s kišom, pljuskovima i grmljavinom. Pre podne će duvati slab, jugoistočni vetar, a posle podne i uveče umeren, severozapadni. Najniža temperatura biće 17, najviša 28 stepeni.\nU Srbiji će u nedelju biti promenljivo oblačno i sveže vreme, mestimično s kišom, pljuskovima i grmljavinom. Od ponedeljka do petka biće promenljivo i malo toplije vreme, uz retku pojavu kratkotrajne kiše i pljuskova s grmljavinom. Od subote, 20. jula, očekuje se sunčano i toplo vreme.\nBiometeorološka prognoza za subotu, 13. jul:\nKiša, Pljuskovi, RHMZ, temperatura, vremenska prognozaBeograd\nU utorak u Srbiji kiša i pad temperature\nPoplave u Srbiji: Evakuisano više stotina ljudi, vanredna situacija u 15 opština


Po treći put odložena sednica Komisije za Etički kodeks | Niške Vesti\nPočetak » Društvo » Po treći put odložena sednica Komisije za Etički kodeks\nPo treći put odložena sednica Komisije za Etički kodeks\n26. 05. 2017 (15:06) Kategorija: Društvo Izvor: Radio City\nPredsednica Komisije za Etički kodeks Marija Ranđelović kaže da su šefovi odborničkih grupa obećavali da će problem nepojavljivanja članova biti rešen, međutim to se juče ipak nije dogodilo. Dodaje da je dobila odgovor da nije reč o namernom bojkotu, već da su neki članovi „neaktivni“.\nPrema njenim rečima, šefovi su obećali i da će proveriti zbog čega su pojedini članovi neaktivni i da će pokušati da reše ovu situaciju kako bi ovo telo nesmetano funkcionisalo. Naime, da bi imali kvorum potrebno je da bude prisutno njih šestoro, a ovog puta pojavilo se njih petoro, dva predstavnika SNS-a, po jedan iz SRS-a i Jedinstvene Srbije, i predsednica Ranđelović.\nMarija Ranđelović kaže da je i na ovoj sednici trebalo da se raspravlja kao i na prošloj, koja nije održana, o smenama preostalih članova Upravnog odbora „Pčelice“, koji su odbili da smene Zorana Jonića, a pri tom je gradsko rukovodsvo smenilo članove koje je postavila lokalna samouprava. Takođe trebalo je da se diskutuje i o smeni direktorke specijalne škole „Bubanj“, zbog „zloupotrebe službenog položaja“.\nMarija Ranđelović kaže da će ponovo zakazati ovu sednicu, ističe da je to pokušala i danas, ali pošto je u izgledu sednica Skupštine grada sačekaće ponedeljak kako bi bilo poznato koji termin komisija može da koristi.\nPodsećamo ovo telo ne donosi odluke već daje mišeljnje i zaključke o kojima kasnije moraju da raspravljaju i odbornici Skupštine grada.\nDetaljnije: Po treći put odložena sednica Komisije za Etički kodeks / Društvo – Radio City\nSlučaj KC Niš: Za kašnjenje slede kazneni penali! (VIDEO)


Nakon početka turske vojne ofanzive na kurdska područja na severu Sirije, lideri Evropske unije uzdržali su se od zvaničnih izjava. I satima nakon što je turski predsednik Redžep Tajip Erdogan počeo sa realizacijom svojih pretnji, a SAD povukle svoje trupe, komesarka EU za spoljnu politiku i bezbednost Federika Mogerini nije se javila za reč. Trebalo joj je dugo da bi pripremila izjavu usaglašenu sa 28 zemalja-članica EU, piše DW.\nEvropska unija je proteklih osam godina pokušavala da umanji humanitarne posledice rata u Siriji i da, zajedno sa Ujedinjenim nacijama, radi na pronalaženju političkog rešenja za konflikt. Ali na kopnenu vojnu intervenciju Evropljani – na negodovanje SAD – nisu bili spremni. Samo su Francuska i Velika Britanija učestvovale u vazdušnim napadima na uporišta radikalno-islamističke „Islamske države“ u Siriji.\nSirija Kurdi izbeglice\n- Moramo biti iskreni i uvideti da Evropljani nisu bili spremni da se pobrinu za povratak boraca ISIS-a. Amerikanci su određeni vremenski period vršili pritisak na Evropljane da svoje državljane prime natrag, a Evropljani su to odbili - kaže Barne-Dase za DW.\n- Pitanje sada glasi: da li će predsednik Erdogan zaista imati volju i biti u prilici da spreči ponovo jačanje terorista ISIS-a. Tu postoje brojne sumnje, ako se uzme u obzir da on u suštini želi da se pobrine oko Kurda - kaže Žulijen Barne-Dase.\nBudući komesar EU za spoljnu politiku, bivši šef diplomatije Španije Žosep Borel, koji će u novembru zameniti Mogerinijevu, u Evropskom parlamentu je rekao da Unija konačno „mora da naučiti da govori jednim glasom“.


» Izabrani pobednici konkursa „Priroda u pozitivu“\nPočinje dostavljanje humanitarne pomoći EU izbeglicama i migrantima u Srbiji\nIzabrani pobednici konkursa „Priroda u pozitivu“\nPetočlani žiri odabrao je četiri pobedničke od preko 3.000 pristiglih fotografija na konkursu „Priroda u pozitivu“, koji su organizovali Delegacija Evropske unije u Srbiji i časopis National Geographic na srpskom jeziku.\nmesto – Geza Farkaš, Fotografija: Srne, Mesto nastanka: Slano Kopovo\nmesto – Jan Valo, Fotografija: Jutro, Mesto nastanka: Ovčar\nmesto – Zoran Milutinović, Fotografija: Obračun, Mesto nastanka: Stari Begej\nNajbolja fotografija mobilnim telefonom – Jana Kotnik, Fotografija: Trem, Mesto nastanka: Suva planina\nNajbolji radovi slikani fotoaparatom biće nagrađeni vaučerima za foto opremu, dok je za najbolje slike nastale telefonom predviđen gimbal.\nPobedničke fotografije, kao i 15 fotografija koje su ušle u najuži izbor, biće izložene u Domu omladine tokom Green Fest-a u Beogradu, koji počinje 15. oktobra, a ukupno 29 najboljih fotografija biće objavljeno u našoj e-publikaciji.\nDobitnici nagrada, kao i oni čije su fotografije ušle u izbor za izložbu i e-publikaciju biće obavešteni putem mejla. Nagrađenima čestitamo, a svim učesnicima se zahvaljujemo na velikom interesovanju za konkurs.


NEOPHODNE DODATNE INTERVENCIJE: Radovi na Gradskom mostu u maju | Glas Banja Luke - Nezavisni online magazin\nNEOPHODNE DODATNE INTERVENCIJE: Radovi na Gradskom mostu u maju\nBANJA LUKA, 29. aprila – Investiciono održavanje Gradskog mosta u Banjaluci trebalo bi početi u maju, zbog čega će ovaj prelaz povremeno biti zatvaran za saobraćaj.\nMost „Patre“, kod tvrđave Kastel, prethodnih godina trpio je veliko saobraćajno opterećenje, zbog čega je i potrebna njegova značajnija obnova.\nU Odjeljenju za saobraćaj i puteve su potvrdili da su konstrukcija i ostali elementi Gradskog mosta bezbjedni, ali da je, pored redovnog održavanja, potrebno uraditi i dodatne intervencije: zamjenu gornjeg sloja asfalta i slivnika, te uraditi diletaciju.\nKako su pojasnili, kada su slivnici začepljeni nakuplja se voda što onda može dovesti do propadanja konstrukcije.\nZa planirane radove u maju biće izdvojeno oko 50.000 KM.\nNadležne smo pitali da li će za vrijeme radova most biti zatvoren za saobraćaj.– Nastojaćemo da potpune obustave saobraćaja budu minimalne, osim kada je to neophodno, kada se budu izvodili radovi na zamjeni diletacija i polaganju završnog sloja asfalta – precizirao je načelnik Odjeljenja Slaviša Sandić za Srpskainfo.\nPodsjetimo da je ovaj prelaz preko rijeke Vrbas čak dvije godine bio glavni spoj naselja Obilićevo i Kočićev vijenac, u periodu dok se gradio novi Zeleni most. Most je izuzetno prometan jer povezuje i Obilićevo s centrom grada. Sve to je ostavilo vidljive tragove na mostu, sagrađenom 1930. godine, asfalt je pun neravnina i ulegnuća, dok je betonska ograda na nekim mjestima oronula.\nGradski arhitekta Ivan Rašković poručio je nedavno da bi trebalo smanjiti obim saobraćaja koji ide preko Gradskog mosta, jer je on “građevinski dotrajao“. To će, navodi, biti moguće nakon izgradnje novog mosta u Docu.\nSanacija mosta u Bočcu\nIz Odjeljenja za saobraćaj su najavili da bi uskoro, u okviru investicionog održavanja, trebalo da počne i sanacija mosta preko Vrbasa u Bočcu, na pravcu prema hidroelektrani. Ovih dana izabran je izvođač radova, za koje će iz gradskog budžeta biti izdvojeno oko 50.000 KM.\nKako kažu u Odjeljenju, predviđena je sanacija glavnih čeličnih nosača mosta, odnosno peskarenje, antikorozivna zaštita i lakiranje nosača završnom bojom.\nPrethodni članakNovi zemljotres potresao Zagreb\nNaredni članakBez struje šest banjalučkih ulica


Posle ovoga ćete razmisliti kad budete stavljali mobilni pored glave – Nadlanu.com\nPosle ovoga ćete razmisliti kad budete stavljali mobilni pored glave\nObjavljeno 24. jan 2014. / 11:18:56\nNakon 12 dana, proklijalo seme pored bežičnog rutera uopšte nije poraslo, a neke biljčice su čak i mutiralie ili potpuno uginule. Biljke nastale iz semena u prostoriji bez zračenja sasvim normalno su napredovale i bile potpuno zdrave. Mlade istraživačice zapravo su htele da skrenu pažnju na to kako mobilni telefon, koji većina nas noću drži pored kreveta blizu glave, utiče na san i na koncentraciju, ali je tako nešto bilo nemoguće izmeriti u školi, pa su se odlučile da to pokažu na biljkama.\n“Zaista je zastrašujuće da zračenje ima ovako negativan uticaj na živa bića, pa o tome svaki pojedinac treba dobro da povede računa. Tokom noći telefon isključite ili ga stave u drugu prostoriju, a kompjuter obavezno mora biti isključen dok spavate”, kaže Lea Nilsen, jedna od mladih naučnica.\nNasmej se, ptičica: Poznati ispred zatvorske kamere\nSamoubicu rastrgle životinje


U martu konkursi za subvencije i bespovratna sredstva Ministarstva poljoprivrede\n16.02.2017 U martu konkursi za subvencije i bespovratna sredstva Ministarstva poljoprivrede\n"Novost je što poljoprivrednici ni ove, a ni sledeće godine nemaju obavezu da obnavljaju registraciju gazdinstva, odnosno to bi trebalo da urade samo ako im je posed povećan ili imaju više grla stoke, kako bi dobili više novca, tako da će posao oko isplate subvencija i ostalih davanja početi daleko brže i ići lakše, odnosno, očekujem da će prvi novac poljoprivrednicima biti isplaćen daleko ranije nego prethodnih godina", objasnio je Branislav Nedimović, ministar poljoprivrede. - Budžet je za osam odsto viši nego prošle godine, a samo će 13 odsto novca biti utrošeno za rad ministarstva.\nKada je reč o ovogodišnjim podsticajima, premije za mleko ostaju iste kao u 2016, sedam dinara po litru, za biljnu proizvodnju je 2.000 dinara po hektaru, regres za đubrivo je 2.000 dinara po hektaru, dok za gorivo i dalje nema. Država će učestvovati u podizanju novih voćnjaka i vinograda, od 40 do 55 odsto ukupne vrednosti, za nabavku novih traktora i mašina od 50 do 65 odsto, za organsku biljnu proizvodnju 70 odsto, dok će se za nabavku opreme u sektoru mesa, mleka, voća, povrća i grožđa vraćati između 50 i 65 odsto.\n"Povećali smo iznos sredstava namenjenim za podršku poljoprivrednicima, kako bismo im povećali efikasnost, a samim tim i u džepovima poljoprivrednika ostavili veću zaradu", rekao je Nedimović. - Samo za subvencije u oblasti nabavke mehanizacije, na primer, imamo pet puta više novca nego lani, tako da će poljoprivrednici moći da dobiju povraćaj od 50 pa do 75 odsto sredstava uloženih u nabavku mehanizacije, pre svega traktora do 100 kilovata.\n"I kod finansiranja objekata za skladištenje i preradu, takođe imamo sličan sistem", rekao je Nedimović, prenose Večernje novosti. - Za njih planiramo da isplaćujemo subvencije kada radovi na novim objektima budu privedeni kraju.\nNedimović se osvrnuo i na odredbe Sporazuma o pridruživanju EU, koji podrazumevaju da se strancima odobri kupovina poljoprivrednog zemljišta u našoj zemlji.\n"Mislim da kupovine u dogledno vreme, bar dok ne završimo restituciju, neće biti, jer ne možemo stranim kupcima da garantujemo pravnu sigurnost", istakao je Nedimović. - Zalažemo se i za to da u novim propisima o zemljištu, u slučaju da ga kupuju pravna lica, bude uneta i odredba o tome koliko moraju da posluju u našoj zemlji, pre kupovine.\nVi ste posetilac br: 16 576 796


Nov 23, 2016 Kaspersky Lab, sajber pretnje\n43 odsto preduzeća iskusilo je gubitak podataka usled ciljanog napada – 20 odsto preduzeća imalo je četiri ili više „upada“ u podatke tokom godinu dana\nPrema izveštaju kompanije Kaspersky Lab, „Percepcija IT bezbednosti u preduzećima: suočavanje sa neizbežnim kompromisom”, koji je sastavljen na osnovu istraživanja o IT bezbednosnim rizicima u 2016, gubitak ili izlaganje osetljivih podataka jeste najgori ishod sajber sigurnostih incidenata. Međutim, tek nešto više od polovine (52%) preduzeća slaže se da treba da bude bolje pripremljeno za neizbežni bezbednosni kompromis.\nUprkos očiglednoj opasnosti od sajber napada, istraživanje je obelodanilo razlićite stavove o stanju zaštite i objavljene su ključne slabosti i ranjivosti postojećih i novih pretnji. Danas se sve kompanije suočavaju sa sajber napadima, a u poslednjih 12 meseci, 43 odsto preduzeća doživelo je gubitak podataka usled „upada“. Jedno od pet velikih preduzeća prijavilo je četiri ili više „upada“.\nPercepcija versus Realnost\nGlobalno istraživanje kompanije Kaspersky Lab u 2016. zasnovano je na upoređivanju percepcije bezbednosnih pretnji i realno doživljenih sajber incidenata. Ključne pretnje koje se pojavljuju među kompanijama: 49 odsto kompanija je doživelo ciljani napad, a 50 odsto je doživelo incident od rensmovera (od toga 20 odsto je prijavilo da im je tražen novac za otkup podataka). Još jedna ozbiljna pretnja koja je naglašena u okviru istraživanja jeste nepažnja zaposlenih: ovaj vektor doprinosi bezbednosnim indicentima u skoro polovini kompanija (48 odsto).\nNajčešći bezbednosni incidenti\nNajranjivije oblasti sigurnosnih incidenata koja prijavljuju preduzeća\nMeđutim, kada su upitani da preciziraju koje su najranjivije oblasti, otkriveni su drugačiji problemi. Tri najklompikovanije pretnje sa kojima se suočavaju jesu: neodgovarajuća razmena podataka putem mobilnih uređaja (54 odsto), fizički gubitak hardvera sa osetljivim podacima (53 odsto) i neprimereno korišćenje IT resursa (50 odsto). Ovo je praćeno i drugim problemima kao što su bezbednost cloud servisa koji nisu kompanijski, pretnje koje sa sobom nose pametni uređaji (IoT pretnje), kao i sigurnosni problemi koji su u vezi sa prebacivanjem IT infrastrukture. Razlika između percepcije i realnosti nagoveštava potrebu za bezbednosnim strategijama koje prevezilaze prevenciju i u širem kontekstu, samu tehnologiju.\nVenijamin Levcov, potpredsednik odeljenja za poslovanje preduzeća kompanije Kaspersky Lab, kaže: „Rezultati istraživanja ukazuju na potrebu za drugačijim pristupom rešavanju rastuće kompleksnosti sajber pretnji. Poteškoće ne dolaze nužno od sofisticiranosti napada, već od rastuće napadnute površine koja zahteva raznovrsniji skup metoda zaštite. To čini stvari još komplikovanijim za IT bezbednosno odeljenje koje treba da zaštiti više ranjivih tačaka.“\n„Neke pretnje kao što su nemar zaposlenih i izlaganje podataka, kroz neprikladno deljenje, još teže je ublažiti korišćenjem algoritama. Ovome doprinosi i surova realnost savremenih pretnji, gde kompanije moraju da se odupru organizovanom kriminalu, umesto da jednostavno blokiraju „zlonameran softver”. Istinski efikasna strategija stoga zahteva kombinaciju sigurnosne tehnologije, analize spoljašnjih i unutršnjih sajber pretnji, stalnog praćenja i primene najbolje prakse za reagovanje na incidente”\nIzveštaj „Poslovna percepcija IT bezbednosti: suočavanje sa neizbežnim kompromisom” dostupan je na sajtu kompanije Kaspersky Lab.


Ovo pitaju djecu u školama RS: "Ko je počeo rat protiv srpskog naroda 1991-1992"? - Čitaj.ba\nPonedjeljak, 22 Svibanj 2017 12:14\nPitanja za djecu u osnovnim školama u bosanskohercegovačkom entitetu "RS", imaju sasvim sigurno ratnohuškački karakter, ali i karakter potpunog negiranja historije koju priznaje cijeli svijet osim, očito, vlasti Milorada Dodika.\n"Ko je počeo rat protiv srpskog naroda 1991-1992.godine" pitanje je koje nosi najviše bodova na testiranju osnovaca u ovom bh.entitetu. Pored ovog pitanja djeca se pitaju za naziv "prve srpske države na teritoriji Sarajevskog polja", te se od njih traži da napišu "ime nekog od junaka iz njihovog kraja".\nTakođer, u pitanjima u vezi orijentacije i snalaženja u prirodi, kao ponuđeni odgovori nude se. šuma, godoci i crkva dok, u svim testovima se nigdje ne spominje Bosna i Hercegovina već samo "Republika Srpska" i Srbija na šta se očito mora sistemski reagovati jer to vodi dubokom cijepanju dijela naše države i njegovom priključenju Srbiji.


Rođena prva beba u novom porodilištu u Lazarevcu - Izazov\nRođena prva beba u novom porodilištu u Lazarevcu\nRadio-televizija Srbije 11. oktobra 2019. 11:10\nRadojičić je čestitao porodici i timu lekara koji je pomogao da na svet dođe zdrava devojčica.\n"Posebno mi je drago što je reč o trećem detetu u porodici lazić. Primeri poput ove porodice su veliki podstrek za Grad Beograd, da nastavimo da se trudimo, jer sve što radimo u Beogradu ostaće naraštajima koji dolaze. Bez potomstva, nema budućnosti", rekao je Radojičić.\nGradonačelnik je podsetio da grad vodi odgovornu demografsku politiku u skladu sa politikom Vlade Republike Srbije.\n"Mislim da smo na dobrom putu, a u prilog tome govori i činjenica da je u Beogradu i Srbiji u prvih šest meseci ove godine rođeno više beba nego u istom periodu prošle godine", rekao je Radojičić.\nPre samo sedam dana, Radojičić je otvorio porodilište u Lazarevcu zajedno sa ministrom zdravlja Zlatiborom Lončarem i prvim potpredsedenikom Vlade RS i ministrom unutrašnjih poslova Nebojšom Stefanovićem, i tom prilikom je istakao da je postojanje vanbolničkog porodilišta u Lazarevcu od velike važnosti za ovu opštinu.


Tanjug 17. maja 2022. 12:15\nMADRID – Kopnene granice između Španije i Maroka u Seuti i Melilji, španskim gradovima enklavama u severnoj Africi, počele su da se ponovo otvaraju nakon što su bile zatvorene nešto više od dve godine zbog pandemije kovida-19 i kasnije diplomatske krize između dve zemlje.\nPrethodne noći u ponoć veliki broj ljudi se okupio kako bi prisustvovao ponovnom otvaranju prelaza, koje su prvobitno mogli da koriste samo stanovnici evropskog šengenskog prostora bez pasoša i članovi njihovih porodica, a do kraja meseca biće na raspolaganju i prekograničnim radnicima, navodi AP.\n„Stvari su sasvim normalne, nema velikih gužvi“, izjavio je regionalni zvaničnik španskom državnom radiju RNE i dodao da očekuje da će biti potrebno „nekoliko meseci“ da se carinske kontrole ponovo uspostave, prenosi AP.\nMadrid i Rabat nastoje da poprave odnose nakon jednogodišnjeg nesporazuma u vezi sa spornim regionom Zapadne Sahare, bivšom španskom kolonijom koju je Maroko pripojio 1976. godine.\nTenzije između dveju zemalja su počele da opadaju ranije ove godine kada je Španija podržala plan Maroka da Zapadnoj Sahari dodeli veću autonomiju, ali sa tim se ne slažu mnogi stanovnici bivše španske kolonije koji žele punu nezavisnost, navodi američka agencija.\nTrajektni saobraćaj između dveju zemalja nastavljen je pre nekoliko nedelja.


Stanija umalo dobila batine (VIDEO) – Opustise.rs\nNaslovna / Zabava / Rijaliti TV / Stanija umalo dobila batine (VIDEO)\nStanija umalo dobila batine (VIDEO)\n24. oktobra 2015. Autor: Mondo Foto: YouTube\nPevač Ivan Gavrilović napao starletu Staniju Dobrojević. Kristijan ga zaustavio\nNova frka na Farmi!\nTokom sinoćnje igre istine, Stanija je želela da sazna da li je Aca, sa kojim se ljubila tokom jedne žurke, a koji to sada isto radi bilo žurke ili ne sa Tamarom, bio sa njom samo zbog marketinga.\nMladi pevač je objašnjavao da „ona njemu i nije marketing“, kada se u razgovor umešao Ivan Gavrilović koji je rekao da su „sve žene bolje ribe od nje“, tačnije Tamara Đurić, sa kojom je trenutno Aca, pa „čak i njegova žena Marina, koja je za Staniju ribetina“.\nStanija je „poludela“ i poručila svima da je ona „ružna, ovakva i onakva, a da sve ribe mogu da se teraju“, kao i da Ivan svoje uvrede kaže „Marini i deci“. Rekla je i da je „klošar koji ne može da napuni diskoteku, a kada se ona pojavi sve bude puno“. Nakon ovoga je krenuo da je gađa flašom.\nFarma6/ Ivan Gavrilovic gadja „Staniju“ Flasom…by zadkostellbokizadko\nUskočio je Kristijan, jer „nije u redu da Ivan napada ženu“ … podsetimo da je on pre koju nedelju pljuvao Tijanu Đuričić i bacio je s kreveta … Potom je Ivan ispolivao Staniju mlekom i rekao da će je sad „namerno maltretirati“.\nFarma 6/Ivan Gavrilovic Poljeva „Staniju“ Macim…by zadkostellbokizadko\nStanija je pre okršaja sa Ivanom imala par „susreta“ sa Majom Nikolić, dok je Ivan Gavrilović bio akter okršaja u rijalitiju Parovi, nakon čega je Miki Đuričić izbačen iz rijalitija.\n← Prethodna vest BALERINA SVE OTKRILA STANIJI: Volim Kristijana, ne zanima me njegov kvazibrak\nSledeća vest → MIĆA DAO STANIJI DIJAGNOZU: Dajte joj sobu da se iz.ebe!\nFilip ju je „naterao“ da se skine gola!


EXPRES - Politiko: Asad, Obama i Buš krivci za suspenziju Šengena\nPolitiko: Asad, Obama i Buš krivci za suspenziju Šengena\nVAŠINGTON - Zatvaranje pojedinih unutrašnjih granica EU zbog izbegličke krize, makar i privremeno, izazvalo je zabrinutost javnosti i građana EU za budućnost Šengenske zone i slobodno kretanje ljudi i robe, kao jedne od osnovnih evropskih vrednosti.\nAmerički portal "Politiko" napravio je listu "glavnih krivaca" za suspenziju "Šengena", a među njima su sirisjki predsednik Bašar Al Asad, američki predsednik Barak Obama i bivši predsednik Džordž Buš.\nPrvi na listi je Asad, koji je označen kao pokretač građanskog rata usled kojeg je oko devet miliona ljudi ostalo bez svojih domova, a više od tri miliona otišlo u izbeglištvo.\nMađarski premijer Viktor Orban ušao je na listu kao ekstremni desničar koji žicom brani hrišćansku Evropu od muslimana i čovek koji je izazvao probleme u EU.\nOdmah iza njega svrstan je turski premijer Redžep Tajip Erdogan kao autokratski islamista koji je obnovio rat sa Kurdima i koji toleriše krijumčarenje ljudi iz Turske u Grčku.\nDvojica američkih predsednika, bivši i aktuelni - Buš i Obama takođe su označeni kao krivci, prvi jer je invazijom na Irak podstakao ekspanziju radikalnih islamista, a drugi jer nije uticao na situaciju u Siriji.\nBritanski premijer Dejvid Kameron, navodno je odgovoran jer se London distancirao od odgovornosti za prijem izbeglica i zatvorio prolaz preko Lamanša, koristeći činjenicu da nije deo Šengenske zone.\nBande krijumčara ljudi iz Libije, sa Bliskog istoka i iz Afrike označeni su kao još jedan faktor krize koja je poremetila Šengen, budući da koriste očajnički položaj izbeglica da bi ih ucenili i uzeli im novac.\nNa listi se našla i francuska desničarka i liderka opozicionog Nacionalnog Fronta Marin Le Pen, koja zagovara povratak nacionalnih granica u EU.\nAjub el Kazani, radikalni islamista koji je nedavno naoružan ušao u brzi voz na liniji Amsterdam - Pariz i pokušao da izvede napad na putnike, ali je osujećen, izazvao je strah vlasti i uticao na odluku da se na granice država EU ponovo uvedu kontrole.\nMehdi Nemuš, takođe islamski terorista, izveo je prošle godine napad na posetioce muzeja u Briselu i ubio četvoro ljudi, a zatim uspeo da pobegne u Francusku zahvaljujući otvorenim granicama.\nIsijas Afverki, predsednik Eritreje koji važi za diktatora, prouzrokovao je svojom strahovladom da mnogi mladi ljudi napuste zemlju i nastave život u Evropi.\nIako poslednji na listi, samoproglašeni kalif Islamske države Abu Bakr al Bagdadi jedan je od najodgovornijih za egzodus stanovništva Sirije i Iraka.\nMore in this category: « Za nelegalne stanove veći porez na imovinu\tLDP Pajtiću: Potreban širi pokret, šteta ako DS to ne razume »


Milačić: Pretnje Abazoviću su pretnje parlamentarnoj većini - 24.11.2020, Sputnik Srbija\nMilačić: Pretnje Abazoviću su pretnje parlamentarnoj većini\nPredsednik Prave Crne Gore Marko Milačić poručio je da sumnje o ugroženosti lidera Građanskog pokreta URA Dritana Abazovića od strane jednog kriminalnog klana... 24.11.2020, Sputnik Srbija\nsvet, vesti, marko milačić, dritan abazović, crna gora, region\n16:13 24.11.2020 (Osveženo: 04:01 26.08.2021)\nPredsednik Prave Crne Gore Marko Milačić poručio je da sumnje o ugroženosti lidera Građanskog pokreta URA Dritana Abazovića od strane jednog kriminalnog klana Prava Crna Gora doživljava ne samo kao pretnju Abazoviću, već čitavoj parlamentarnoj većini.\nMilačić je u saopštenju naveo da su napadi na svakog člana nove vlasti udar na tri pobedničke koalicije koje su zajedničkim naporima izvojevale, kako je istakao, istorijsku pobedu.\n„Pretnje i napadi na svakog člana nove vlasti udar su na sve nas, pa tako moramo doživeti i svaku sumnju koja za metu ima zajednički proces oslobađanja Crne Gore. Važno je da se vodimo parolom ‘svi za jednog — jedan za sve’, ako zaista iskreno želimo korenite promene“, rekao je Milačić.\nMilačić je naveo da Prava Crna Gora poručuje svima koji žele da „nezakonito ugroze istorijsku pobedu ostvarenu 30. avgusta, bilo da su iz kriminalnih klanova ili odakle god, da protiv sebe nemaju bilo kog političara ili pojedinca, već većinski narod Crne Gore, te da će od 2. decembra svaki takav pokušaj biti u korenu sankcionisan“.\nPodsetimo, izvršni direktor Građanskog pokreta URA Zoran Mikić saopštio je ranije danas da raspolažu informacijama prema kojima jedan regionalni kriminalni klan želi da ugrozi život lidera koalicije „Crno na bijelo“ Dritana Abazovića.


RTCG - Radio Televizija Crne Gore - Nacionalni javni servis :: Region :: Zaevu nagrada Fondacije Fridrih Ebert\n30. 10. 2020. 22:13 >> 22:21 0\nDOPRINOS LJUDSKIM PRAVIMA\nNjemačka Fondacija Fridrih Ebert dodijelila je ove godine nagradu za ljudska prava premijeru Sjeverne Makedonije Zoranu Zaevu, za njegovo zalaganje za građanska prava svih stanovnika te zemlje i za reformski kurs, saopštila je fondacija bliska Socijaldemokratskoj partiji Njemačke (SPD).\nFondacija je navela da 2020. godina nije bila dobra godina za ljudska prava, pošto su mnogi autoritarni režimi pod plaštom pandemije sproveli oštre rezove u oblasti ljudskih prava, i da je utoliko važnije primjereno vrednovati ona djela koja su se suprotstavila tim trendovima.\nUz ocjenu da je Zoran Zaev jedan takav "svijetli primjer", Fondacija Fridrih Ebert podsjeća na njegov doprinos postizanju sporazuma o prijateljstvu sa Bugarskom, 2017. godine, i na rješavanje 27 godina starog spora sa Grčkom.\n"Još kao vođa opozicije, Zaev je bio važna vodeća figura koja se zalagala za građanska prava svih ljudi u zemlji i koja se u okviru takozvane 'šarene revolucije' miroljubivo zauzela za nove izbore", navodi se u saopštenju.\nNavodi se da je, zahvaljujući naposletku i njegovom odlučnom reformskom kursu, poslije mnogih razočarenja, donijeta odluka o početku pristupnih pregovora sa EU i Sjeverna Makedonija postala članica NATO.\nNagrada će Zoranu Zaevu biti svečano dodijeljena 16. novembra na onlajn manifestaciji na kojoj će govoriti i šef njemačke diplomatije Hajko Mas. Zaev će, u okviru manifestacije, biti i učesnik onlajn debate "Kako braniti ljudska prava i multilateralizam u vremenu u kojem su te vrijednosti pod sve većim pritiskom", piše u saopštenju.


Dodik: Rezolucija o Srebrenici ne doprinosi pomirenju u BiH\n► Dodik: Rezolucija o Srebrenici ne doprinosi pomirenju u BiH\nPredsednik Republike Srpske Milorad Dodik izjavio je danas da britanska rezolucija o Srebrenici nije i ne može biti u funkciji pomirenja u BiH, već suprotno.\nDodik je u razgovoru sa ambasadorom Rusije u BiH Petrom Ivancovim naglasio da ni u BiH ne postoji konsenzus o predloženom tekstu rezolucije, saopšteno je iz kabineta predsednika Republike Srpske.\nNa sastanku je bilo reči i o slučaju ratnog bošnjačkog komandanta Nasera Orića i uloge Suda i Tužilaštva BiH u tom i sličnim slučajevima.\nDodik je, kako se navodi, ocenio da su Sud i Tužilaštvo BiH neustavne institucije, da nisu predviđene Dejtonskim sporazumom i da, zbog neustavne pozicije i dosadašnjeg rada, o njihovom daljem postojanju treba da se izjasne građani RS na referendum.\nDodik i Ivancov razmenili su mišljenja i o ostalim aktuelnim političkim pitanjima u Republici Srpskoj i BiH, navodi se u saopštenju.\nPredsednik Lige socijaldemokrata Vojvodine (LSV) Nenad Čanak zahtevao je danas od Vlade Srbije i njene predsednice Ane Brnabić da javnosti saopšti koliko je ove godine novca poreskih obveznika...


dm Srbija: Podrška malim proizvođačima - Javni servis\ndm Srbija: Podrška malim proizvođačima\nKompanija dm drogerie markt Srbija pokrenula je pre nešto više od dve godine projekat „dm Inkubator“ sa ciljem da pruži priliku malim i srednjim domaćim proizvođačima da razviju, a potom plasiraju na tržište proizvode iz segmenta prehrane, kao i asortimana za negu i lepotu. U okviru ovog jedinstvenog projekta do danas su razvijena 72 domaća proizvoda, o čemu pričamo sa Radojem Krajišnikom, menadžerom asortimana dm Srbija i koordinatorom projekta „dm inkubator“.\nRadoje Krajišnik, menadžer asortimana dm Srbija i koordinatorom projekta „dm inkubator“\nOdakle je potekla ideja za pokretanje projekta dm inkubator?\nIdeja da pokrenemo projekat koji ima za cilj da podstakne domaću privredu usledila je kao prirodan nastavak naših aktivnosti usmerenih na poboljšanje života u zajednici u kojoj poslujemo. Poznato je da je naša zemlja bogata sirovinama i prirodnim resursima, ali i izuzetnim malim i srednjim domaćim proizvođačima, koji, nažalost, često nemaju kapaciteta i resursa da izađu na šire tržište. Neki od njih se čak bave samo izvozom u inostranstvo jer im uslovi ne omogućavaju da kvalitetan proizvod prodaju u sopstvenoj zemlji. Mi smo želeli da im damo vetar u leđa i domaćim proizvodima pružimo šansu kakvu zaslužuju. Tako se rodio projekat koji ujedno predstavlja uspešan biznis model i primer pokretanja domaće privrede kroz pružanje podrške na nivou kvalitetne edukacije na različite ključne teme poslovanja, tehnologije sastava i izgleda pakovanja proizvoda i na kraju, plasmana na naše police kao krune koja zaokružuje celinu.\nIza naših sjajnih rezultata stoji i nesebična podrška partnera budući da smo dm Inkubator pokrenuli u saradnji sa USAID-ovim Projektom za konkurentnu privredu, Razvojnom agencijom Srbije, Nacionalnim udruženjem za razvoj organske proizvodnje Serbia Organica i Fakultetom primenjenih umetnosti u Beogradu.\nŠta su mala i srednja preduzeća dobila učestvovanjem u ovom projektu?\nZahvaljujući ovom projektu, 18 domaćih proizvođača dobilo je jedinstvenu priliku da izađe na tržište pod jednakim uslovima i to u okviru dm-a, najvećeg drogerijskog lanca u Evropi.\nTo je posebno važno ukoliko se ima u vidu konkurentnost industrije i snaga velikih međunarodnih brendova. Time je preduzetnicima omogućen dolazak do novih kupaca, a proizvodi dm Inkubatora su postali već prepoznatljiv deo našeg asortimana. Osim toga, svaki polaznik projekta imao je podršku u razvoju i unapređenju proizvoda kroz praktična predavanja i rad sa stručnjacima iz oblasti prehrane, kozmetologije, asortimana, dizajna i marketinga.\nTa podrška kompanije i naših partnera traje i danas, više od dve godine nakon pokretanja projekta. Tako je Razvojna agencija Srbije kao partner projekta ove godine raspisala Program podrške za učesnike dm Inkubatora kako bi im pružila još jednu značajnu finansijsku pomoć. Za svakog proizvođača koji ispuni uslove opredeljen je maksimalan iznos do čak 992.000 dinara. Osim toga, imaće na raspolaganju i 50 sati mentoring usluge koja će doprineti optimizaciji njihovih proizvodnih kapaciteta, a samim tim i pozitivno uticati na povećanje kvaliteta proizvoda i potencijalnom plasmanu novih, što za cilj ima dodatno učvršćivanje njihove pozicije na tržištu.\nS obzirom na veliku tržišnu konkurenciju stranih proizvođača, šta je to što naše proizvode svrstava rame uz rame sa proizvodima svetske klase?\nProizvode razvijene u okviru dm Inkubatora odlikuju visok kvalitet sastojaka, inovativnost izrade i pakovanja, kao i jedinstvena kombinacija sirovina na osnovu kojih i mogu da stoje u rangu sa svetskim brendovima. Posebna čar i ono što uvek volimo da kažemo, je to što se u svim tim proizvodima nalazi ono najbolje iz Srbije – čuvena malina kao odlika ariljskog kraja, zatim jabuka, kruška, šumske pečurke i razne prirodne sirovine kojima su bogati brojni naši predeli. Iako, kada navedemo ove namirnice pomislimo samo na prehranu koja i predstavlja jedan segment projekta, naši proizvođači su pokazali kako one mogu biti i deo kozmetike upotrebivši ih na potpuno nov i inovativan način – u proizvodima poput rumenila, seruma i krema za lice.\nIako smo lansirali zaista ekskluzivne proizvode, nastojimo da ih kupcima ponudimo po pristupačnim cenama u odnosu na njihov neosporni kvalitet, što je još jedna specifičnost celog ovog asortimana.\nNa osnovu iskustva vaše kompanije, imamo li kao potrošači naviku da kupujemo domaće?\nNaše iskustvo pokazuje da su kupci poslednjih godina postali svesniji kvaliteta domaćeg proizvoda, a verujemo da je ta potreba da se vratimo sopstvenim korenima i sirovinama koje potiču iz naše zemlje naročito došla do izražaja od trenutka kada smo se suočili sa pandemijom virusa korona.\nKada su u pitanju proizvodi nastali u okviru projekta dm Inkubator, beležimo podatke od početka prodaje istih sredinom 2019. godine prodato preko 117.000 komada u okviru dm drogerija. To je potvrda da kupci prepoznaju i podržavaju naše inicijative koje su usmerene na poboljšanje celokupnog života u okruženju u kojem poslujemo, ali ujedno može da posluži kao uspešan primer društveno odgovorne kampanje usmerene na poboljšanje domaće privrede.\nŠta sve kupci mogu naći u ponudi, kada je u pitanju asortiman dm Inkubator?\nAsortiman je zaista šarenolik i ispunjava sve potrebe kupaca od prehrane do proizvoda namenjenih nezi i lepoti. Kao što sam pomenuo, kupce najviše privlači njihova jedinstvenost koja se ogleda u sirovinama od kojih se prave, kao i sastojcima koji su očuvani u svom vitalnom obliku. Tako, na primer, brend Biona nudi proizvode za celokupnu negu lica na bazi organske celularne vode jabuke, zelenog kavijara i mahovine. Tu je i jedinstvena Zoya kozmetika – njihov serum za predeo oko očiju na bazi kofeina postao je jedan od omiljenih proizvoda naših kupaca.\nKada govorimo o segmentu hrane, tu su matični sokovi Dolovac bez dodataka vode, šećera i aditiva, a sa specifičnim postupkom proizvodnje bez dodavanja antioksidanata. Još jedan proizvođač sačuvao je namirnice netaknutim – Taste of the West miks organskih pečuraka, ručno sakupljanih, a potom sušenih i pakovanih tako da zadrže sva nutritivna svojstva. Tu su još i Vrtlari, PrirodNo1 namazi, Hvala kozmetika, Coquette rumenila i brojni drugi koji su u potpunosti osvojili naše kupce.


U Gračanici počela školica vaterpola i plivanja za decu GracanicaOnline.Info\nU Gračanici počela školica vaterpola i plivanja za decu\n15. jula 2021. 3 min read\nNa bazenu Hacijenda u Gračanici danas je počela škola plivanja i vaterpola, koju organizuje opština Gračanica, u saradnji sa „Akademijom vodenih sportova Crvena zvezda“. Oko 100 prijavljene dece, imaće priliku da se oproba u igranju vaterpola, ali i da nauče da plivaju, poručio je poznati srpski vaterpolista Nikola Rađen, koji i vodi ovu školicu.\nNakon Ljiga, gde je ove godine održana prva školica, deca sa Centralnog Kosova će u Gračanici imati jedinstvenu priliku da uče veštine vaterpola i plivanja, ni manje, ni više, nego od Nikole Rađena, koji je Olimpijski osvajač bronzane medalje u vaterpolu. Zajedno sa „Akademijom vodenih sportova Crvena zvezda“, Rađen će decu podučavati kako da jednog dana, kako on kaže, postanu šampioni.\nNikola Rađen, foto: N. Milosavljević, GračanicaOnlajn\n„Mi smo zbog toga i došli ovde. Da se svakom detetu posvetimo i damo priliku da budu jednog dana mozda šampioni. Ali i da zaigraju vaterpolo ili da zaplivaju. Mislimo da svako dete zaslužuje priliku i to je naša ideja i to je ono čime želimo da se bavimo. Mislim da ćemo da ispišemo jednu lepu stranicu istorije za sve malšane i roditelje ovde u Gračanici“, poručio je Rađen.\nNikola Rađen, koji je inače i vaterpolista Crvene zvezde, rekao je da ako se nastavi interesovanje za školicu, da je vrlo moguće da se ona nastavi do kraja avgusta, dok god uslovi na otvorenom bazenu budu dozvoljavali.\n„Planiramo da dolazimo svake godine ovde u Gračanicu, leti ovde na otvorenom, a zimi da mališani iz Gračanice dolaze u Beograd gde će takođe da vežbaju vaterpolo i plivanje“, kazao je Rađen.\nŠkolica će se organizovati u dve grupe, za dečake i devojčice uzrasta od 7 do 12 godina i od 13 do 17 godina. Tačnije, biće određeni i na plivače i neplivače, objašnjavaju iz „Akademije vodenih sportova Crvena zvezda“.\n„Glavni cilj ove školice jeste da naučimo decu nekim osnovnim stvarima kako bi mogli da se snalaze uopšte u vodi. I kako bi smo ih naučili nekim osnovnim plivačkim vežbicama i stilovima, kako bi mogli samostalno roditelji da ih puštaju u bazen, da ne moraju da brinu. Iz ove igre njihove na bazenu vidim da imaju potencijala, ali naravno ovo je tek prvi trening, pa ćemo videti kako se snalaze za dalje. Vidim da se lepo igraju sa loptom, da znaju neke osnove, pa ćemo videti da to malo doradimo“, pojasnio je koodinator Akademije Aleksandar Milojević.\nPredsednik opštine Gračanica Srđan Popović rekao je da će opština nastaviti da organizuje ovakve i slične aktivnosti.\n„Ovo je stvarno prelep prizor. Pored svih incidenata koji se dešavaju trenutno na Kosovu i Metohiji, opština Gračanica je priredila nešto veličanstveno za mališane. Veoma mi je drago da se ovoliko dece prijavilo na Akademiju za vaterpolo. Mislim da će ovo našoj deci mnogo značiti“, istakao je Popović.\nŠkolica plivanja i vaterpola se završava u ponedeljak, a kako su nam saopštili organizatori, za nedelju uveče planirana je i vaterpolo utakmica.\nTags: Opština Gračanica Akademija vodenih sportova Crvena zvezda Nikola Rađen školica vaterpola i plivanja za decu\nPrevious U Gračanici od 15. do 18. jula škola plivanja i vaterpola\nNext U Gračanici odigrana vaterpolo utakmica\n28. januara 2022., 13:09


Pola veka od pronalaska arheološkog nalazišta u centru Čačka: Rimske terme prkose vekovima, čuvaju arhitekturu jednog vremena (FOTO) | MediaPortal.rs\nPola veka od pronalaska arheološkog nalazišta u centru Čačka: Rimske terme prkose vekovima, čuvaju arhitekturu jednog vremena (FOTO)\nČačak – Retko koji grad poput Čačka može se pohvaliti da se u samom njegovom centru nalazi arheološko nlazište iz doba Rimljana. Pre pola veka, tim stručnjaka pronašao je Rimske terme i ta 1970. godina predstavlja početak rada na otkrivanju antičkog nasleđa u samom gradu i na široj teritoriji u oblasti delovanja Narodng muzeja u Čačku.\n„Posle arheoloških radova 1970. godine objekat je konzerviran u periodu od 1970. do 1972. godine u organizaciji Zavoda za zaštitu spomenika kulture iz Kraljeva, a prema projektu Radoslava Prokića. Rimske terme u Čačku proglašene su za spomenik kulture“, izjavila je Delfina Rajić, direktorka Narodnog muzeja u Čačku.\nU susret velikom jubileju, 29. i 30. oktobra u Naučno-tehnološkom parku biće organizovan skup na kom će referate izlagati stručnjaci, koji se na direkatan ili indirektan način bave arheološkim kulturnim nasleđem.\n„Prikazaće se putevi istraživanja, interpretacije i prezentacije kulturnog nasleđa, sa naglaskom na razvoj arheološkog lokaliteta kroz održivo upravljanje i implementaciju u svakodnevni život zajednice“, naglašava Rajićeva.\nRimske terme koje se nalaze u centru Čačka izgrađene pre 18 vekova otkrivene su sasvim slučajno prilikom iskopavanja temelja za stambenu zgradu, Sačuvan je samo parterni deo iznad kojih je ležao glavni pod, nošen nizom stubića koji su služili kao sistem za grejanje.\n„Čačanske Rimske terme predstavljaju arhitekturu jednog vremena, ali govore i da je u to vreme higijena tela bila usko vezana sa higijenom duha. Rimljani su iza sebe ostavili tragove na kojima sva pokolenja mogu mnogo da nauče. U ovim termama, čak u to vreme, a radi se o 3. i 4. veku, oni su imali podno i zidno grejanje u svojim kupatilima - rekla je direktorka čačanskog muzeja.\nDugo godina ovaj izuzetno bitan arehološki lokalitet bio je zapušten, ali grad Čačak prepoznao je značaj ovog mesta, pa je u njegovu adaptaciju uloženo oko 1,2 miliona dinara. Posle 47 godina ovaj lokalitet je konačno otvorene za javnost i grupe turista, koje se najave, mogu videti kako izgledaju čuvene rimske terme. Opremljen je plato i ugrađen video nadzor, a u planu je izgradnja pasarele.\nKako bi turistima na najbolji način bile prikazane sve specifičnosti Rimskih termi, Narodni muzej je u saradnji sa gradom Čačkom i Turističkom organizacijom napravio kulturno-informativnu tablu, dugačku 18,5 metara od čega polovinu zauzimaju informacije i fotografije ovog lokaliteta, a drugu polovinu arheološka nalazišta koja postoje na ovoj teritoriji.


MSP uputio usmeni protest ambasadoru Australije zbog postupanja prema Novaku Djokoviću\nBeta 6. januara 2022. 19:35\nAmbasadoru Australije u Srbiji Danijelu Emeriju danas je u Ministarstvu spoljnih poslova Srbije iskazan usmeni protest zbog nedoličnog tretmana kojem je u Melburnu izložen najbolji teniser sveta i državljanin Srbije Novak Djoković.\nDržavni sekretar Ministarstva spoljnih poslova Srbije Nemanja Starović izrazio je očekivanje da će ambasador Emeri uložiti lične napore kako bi Djokoviću bilo omogućeno da u smeštaju, koji je adekvatan za sportistu njegovog ranga, sačeka donošenja sudske odluke o tome da li može da boravi na tlu Australije, saopšteno je iz Ministarstva.\n„Srbija ne želi ni na koji način da utiče na predstojeću odluku australijske sudske vlasti, ali očekuje da izvršne vlasti te zemlje, u duhu dobrih bilateralnih odnosa Australije i Srbije, a u skladu sa svojim nadležnostima, dozvole Djokoviću da Božić provede u boljem smeštaju“, rekao je Starović.\nNaglasio je da u srpskoj javnosti postoji snažan utisak da je Djoković protiv svoje volje žrtva političke igre i da je namamljen da doputuje u Australiju kako bi potom bio ponižen.\nStarović je istakao da Novak Djoković nije kriminalac, terorista ili ilegalni migrant, ali da je tako tretiran od strane australijskih vlasti, što izaziva razumljivo ogorčenje njegovih navijača i gradjana Srbije.\nMinistarstvo spoljnih poslova Srbije obratilo se juče i pisanom notom Ministarstvu inostranih poslova i trgovine Australije povodom onemogućavanja Novaku Djokoviću da udje u zemlju.


Izgradnja puteva u Srbiji – Strana 21 – Agro-Hemik\n09/04/2019 / Od agro-hemik / Izgradnja puteva u Srbiji/\t0 Comments\nMihajlović: Pre leta puštamo auto-puteve kroz Grdelicu i od Obrenovca do Čačka – Danas\nPiše: Danas Online 09. aprila 2019. 09.41\nOna je najavila i potpisivanje novih ugovora i izgradnju tri nova auto-puta.\n“Grdelička klisura je najteže gradilište u Evropi, na kojem 2014. nije bilo nijednog metra asfalta. Krajem prošle godine imali smo radove na još nekoliko tačaka, a sada su te deonice u potpunosti asfaltirane i biće spremne za saobraćaj za letnju turističku sezonu”, rekla je Mihajlović gostujući na RTS-u.\nOna je dodala da Koridor 10 mnogo znači za Srbiju, pre svega zbog tranzitnog saobraćaj, jer je pre nekoliko godina bilo 34 miliona automobila, prošle godine oko 58 miliona, a ove očekujemo najmanje 60 miliona, rekla je Mihajlovićeva.\nPotpredsednica Vlade istakla je da je u prethodne četiri godine asfaltirano više od 300 kilometara auto-puteva, a među njima su i deonice na Koridoru 11, ka Crnoj Gori.\n“Pre leta pustićemo u saobraćaj deonice od Obrenovca do Preljine, a do kraja godine biće završena i deonica Surčin-Obrenovac, što znači da ćemo imati 120 kilometara auto-puta na Koridoru 11. To nije važno samo zbog povezivanja, nego i zbog bezbednosti saobraćaja, jer će postojati alternativa Ibarskoj magistrali”, navela je ministarka saobraćaja.\nOna je rekla da će na predstojećem Samitu šefova vlada Kine i 16 zemalja Centralne i Istočne Evrope u Dubrovniku biti potpisani novi memorandumi o saradnji sa Kinom u oblasti infrastrukture.\n“Potpisaćemo memorandum za deonicu Novi Beograd-Surčin, čija je izgradnja vredna oko 70 miliona evra. Ove godine očekujemo potpisivanje komercijalnog ugovora za tu deonicu, a u narednoj da počnemo radove. Takođe će biti potpisan i memorandum za deonicu Požega-Boljare, za koju je procenjena vrednost radova između 1,5 milijardi evra i dve milijarde evra”, rekla je Zorana Mihajlović.\nOna je rekla da se završetkom izgradnje Koridora 10 jedan ciklus završava, a da ove godine kreće novi investicioni ciklus u infrastrukturi, u okviru kojeg će se graditi tri nova auto-puta.\n“Na gradilištu auto-puta Preljina-Požega izvođač već pravi svoj kamp i uskoro kreću radovi. U junu očekujemo počegak izgradnje prve deonice auto-puta Beograd-Sarajevo, od Sremske Rače do Kuzmina, kao i Moravskog koridora, odnosno auto-puta Pojate-Preljina”, rekla je Mihajlovićeva.\nUpitana za probleme u vezi sa radom katastra, Mihajlović je rekla da je obaveštena o odluci da se štrajk prekida, i dodala da će država sprovesti određene mere kako bi se otklonili problemi u radu katastra.\n“Ako u Srbiji imamo i elektronsku dozvolu, i delom već funkcioniše elektronski katastar, onda je nedopustivo da građani budu maltretirani i da ne mogu da završe posao u katastru. Nije sporno da neko iskoristi pravo na štrajk, ali minimum procesa rada mora da se poštuje”, rekla je ona.\nKako dodaje, Ministarstvo je uvelo upravni nadzor nad radom Republičkog geodetskog zavoda i obišlo odeljenja katastra u nekoliko gradova u Srbiji.


Srbiju volimo - Nema sumnje, Novak Đoković ove godine osvaja Rolan Garos!\nNema sumnje, Novak Đoković ove godine osvaja Rolan Garos!\nSelektor američke Dejvis kup reprezentacije Džim Kurijer izuzetno ceni Novaka Đokovića.\nTo se uostalom videlo i tokom nedavnom meča četvrtfinala prestižnog takmičenja, kada je svetski reket broj jedan, čak i povređen, sa dve pobede protiv SAD trasira put reprezentaciji Srbije do polufinala.\nKurijer, koji je u karijeri dva puta osvajao Rolan Garosa, smatra da bi Đoković pobedio Španca Rafaela Nadala u finalu prošlogodišnjeg gren slema u Parizu da meč nije prekinut zbog kiše.\nFinalni duel je, podsetimo, prekinut kod vođstzva Nadala 6:4, 6:3, 2:6, 1:2 i to u trenutku kada je Novak bio u velikom usponu. Španac je u ponedeljak četvrtiset dobio sa 7:5 i osvojio sedmu titulu Rolan Garosa.\n- Smatram da bi Đoković osvojio titulu u Parizu da nije bilo kiše. Nema sumnje da Novak to može da uradi ove godine. Đoković je pokazao da je kompletan igrač. Gledali smo ga kako raste ne samo na igračkom nivou, već i na psihološkom. Koliko iskustvo i energiju poseduje pokazao nam je u meču Dejvis kupa, kada je prilikom povrede zgloba nastavio da igra - istakao je Kurijer.\nTrofej sa Otvorenog prvenstva Francuske jedini nedostaje Novakovoj gren slem riznici.


RTS :: Dragoslav Ilić potpisao ugovor za stan u Beogradu na vodi\nDruštvo Dragoslav Ilić potpisao ugovor za stan u Beogradu na vodi\nčetvrtak, 04. mar 2021, 15:28 -> 15:38\nDragoslav Ilić potpisao ugovor za stan u Beogradu na vodi\nDobitnik glavne nagrade u igri "Uzmi račun i pobedi" Dragoslav Ilić potpisao je sa predstavnicima Vlade i Direkcije za imovinu ugovor o vlasništvu stana od 56 kvadrata u Beogradu na vodi. Nadležni najavljuju da će uskoro saopštiti i fiskalne efekte nagradne igre ali i da će do kraja godine organizovati još dva kruga nagradnih izvlačenja.\nPoljoprivrednik i moler iz sela Požeženo kraj Gradišta, zahvaljujući jednoj od 100 koverata koje je poslala njegova supruga, postao je vlasnik stan na 23 spratu Beograda na vodi. Najviše razloga za slavlje imaju njhovi sinovi Jovan i Mihailo.\n"Stan je njihov definitivno, kada budu pošli na više škole živeće tu", kaže Dragoslav Ilić.\nOvim je završen prvi ovogodišnji krug nagradne igre, jer nadležni do kraja godine najavljuju još dva. Resorni ministar ocenjuje da su efekti nagradne igre iznad očekivanja, iako detaljna analiza tek predstoji.\n"Mi smo u prva dva meseca ove godine imali verovali ili ne suficit u budžetu, PDV je bolji nego što smo planirali za nekih 9 milijardi dinara. Dakle cela ta atmosfera oko fiskalnih računa je pozitivna i daje svoj rezultat u praksi", ističe ministar Siniša Mali.\nČak sto tona pristiglih koverata u kojima je 120 miliona fiskalnih računa ide na recikližu. Bazen se prazi za nove koverte, a nadležni početak još jednog kruga nagradne igre najavljuju tokom proleća.\nDobitnicima u poslednja četiri izvlačenja nagrade "Uzmi račun i pobedi" u Kragujevcu su dodeljeni ključevi automobila "Fijat 500L". Dvadeset vozila, otišlo je širom Srbije, a sa njima i poruka vlade Srbije, da smo ozbiljni i odgovorni u suzbijanju sive ekonomije.


Takmičenje u rešavanju poslovne studije slučaja High School Case Competition - alo.rs\nAUTOR: Alo.rs DATUM I VREME: 30.11.2020. 09:22\nU periodu od 1. do 12. decembra, u online formatu održaće se High School Case Competiton, takmičenje u rešavanju poslovne studije slučaja namenjeno srednjoškolcima.\nHigh School Case Competition, Foto: Promo\nIza ovog projekta, u saradnji sa Fakultetom organizacionih nauka, stoji najveća sudentska menadžment konsalting organizacija u regionu, Case Study Club.\nHigh School Case Competition se po prvi put ove godine širi po celoj Srbiji. Više od 300 srednjoškolaca iz cele Srbije, podeljeni u timove, imaće priliku da rešavaju realan poslovni problem, zadat od strane kompanije koja podržava projekat. Svečano otvaranje projekta i predstavljanje studije slučaja održaće se 1. decembra, nakon čega će uslediti radionice edukativnog karaktera, gde će učesnici steći znanja i veštine potrebne za rešavanje zadatog problema.\nSvoje ideje i rešenja prezentovaće 8. decembra pred stručnim žirijem, a timovi koji se budu plasirali u finale imaće mogućnost konsultacija sa mentorima kako bi unapredili dalji rad. Finalno izlaganje najboljih timova i proglašenje pobednika održaće se 12. decembra. Ove godine zbog situacije sa pandemijom, celo takmičenje će se održati online.


Vreme 891 - Finale predsednickih izbora: Gasovito stanje\nNervoza je očigledna i sasvim razumljiva: u poslednjim danima pred drugi krug predsedničkih izbora, ni ruski energetski zagrljaj ni evropska (kržljava) šargarepa ne deluju kao argumenti koji bi prognozu izbornog ishoda učinili bar donekle uverljivom. Kampanja je, zato, zaoštrena – puca se iz sveg raspoloživog oružja, pa makar i ćorcima\nZA EVROPSKE VREDNOSTI: Boris Tadić\nNijedan od dvojice protivkandidata nije (bar do utorka, kad nastaje ovaj broj "Vremena") uspeo da dobije otvorenu podršku drugih političkih aktera, a slabe su i šanse da će se to u poslednjem trenutku desiti. Umesto očekivane (logične, principijelne, zdravorazumske) podrške, Borisu Tadiću je od koalicionih partnera Vojislava Koštunice i Velimira Ilića stigao – ultimatum. Ni Tomislav Nikolić, s druge strane, nije dobio pozitivan aber od onih od kojih se to (naizgled) najviše očekivalo – od socijalista.\nSamo dan nakon pošto su se, zahvaljujući odustajanju Tadićeve Demokratske stranke od primedbi na ruski predlog energetske "saradnje", u Moskvi slikali sa ruskim predsednikom Vladimirom Putinom, Koštunica i Ilić su Tadiću uputili zahtev na koji on, ubrzo se pokazalo, mada je i unapred bilo jasno – nije mogao da pristane.\nKoalicioni partneri kreativno su došli na ideju da od Tadića, uoči samih izbora, zatraže potpisivanje aneksa koalicionog sporazuma, čime bi se predsednički kandidat DS-a saglasio sa stavom da bi slanje misije EU-a na Kosovo predstavljalo kršenje parafiranog Sporazuma o stabilizaciji i pridruživanju (ako i kada taj dokument bude potpisan). Time bi, prema ideji Koštunice i Ilića, Sporazum o stabilizaciji i pridruživanju za Srbiju prestao da važi i Skupština ne bi mogla da ga ratifikuje. Antievropski ultimatum predstavnici narodnjačke koalicije pokušali su da objasne željom da se sačuva Kosovo, ali je ostalo potpuno nejasno kako bi odustajanje Srbije od evropskog puta moglo da doprinese očuvanju, tačnije, povratku Kosova u nadležnost Srbije. Nimalo nejasno, međutim, nije bilo demonstriranje uverenja "narodnjaka" da Tadić nije baš pouzdan "branilac" Kosova – iako on u svojim nastupima ne propušta da izrazi čvrstu odlučnost da ne odustane od borbe za Kosovo, bez obzira na najavljeno donošenje jednostrane odluke o nezavisnosti Pokrajine.\nKANDIDAT I BIRAČI: Tomislav Nikolić\nPRINCIPIJELNI PRINCIP: Sa političkim iskustvom kakvo obojica imaju, teško da su Ilić i Koštunica mogli da budu tako kratkovidi da unapred ne vide da bi traženo odustajanje od procesa evropskih integracija za proevropskog političara kakav je predsednički kandidat DS-a, bilo ravno pucanju u nogu. Naprotiv. Pre bi se reklo da je narodnjački ultimatum još jedno u nizu saplitanja sopstvenog koalicionog partnera u procesu ispunjavanja "šestog principa" oko koga su se, na predlog narodnjaka, svi partneri složili u vreme formiranja koalicije (premijer iz jedne, predsednik iz druge koalicione stranke).\nUsledilo je Tadićevo bezrezervno odbijanje narodnjačkog antievropskog predloga, da bi potom promoteri narodnjačke koalicije složno odbacili tumačenja da su svojim zahtevom upućenim koalicionom partneru u nedoba zapravo – podržali njegovog konkurenta. Predstavnici DS-a i NS-a, doduše, nastavili su da tvrde da odluka o izbornom ponašanju tih partija nije doneta, čime su, zvanično, ostavili mogućnost upućivanja podrške nekom od kandidata. Takav ishod je, bar u utorak, delovao prilično neverovatno, iako je deo tabloida uporno "saznavao" da će Velimir Ilić podržati Tadića (koga je uoči izbora nazvao "đavolom", da bi, nakon izlaska sa biračkog mesta, ocenio da su izbori bili "najodvratniji", te da se Tadić ponašao "odvratno").\nJednako neverovatno u utorak je delovalo i očekivanje da Tadić dobije predizbornu podršku sa drugog pola nekadašnje petooktobarske Srbije – od Liberalno demokratske partije. Predsednički kandidat LDP-a u prvom izbornom krugu Čedomir Jovanović bio je pozvao Tadića na razgovor između dva izborna kruga, isporučivši mu, pri tom, i dnevni red na kome su se za predsedničkog kandidata DS-a našle neke prilično teške teme. Jovanović je, naime, od Tadića zahtevao raspisivanje vanrednih parlamentarnih izbora "ukoliko vlada nastavi da ugrožava evropsku budućnost Srbije", saradnju sa Haškim tribunalom, ali i spremnost da se "angažuje u zaštiti institucija društva koje ugrožava koncentracija finansijske moći u rukama tajkuna" (što se najčešće "prevodi" kao spremnost da se preispita poslovanje Miroslava Miškovića). Od Tadića, pritisnutog oprečnim zahtevima partija čija mu je podrška neophodna, (očekivano) nije stigla vest o spremnosti za razgovor sa Jovanovićem. A nakon potpisivanja energetskog sporazuma u Moskvi, iz LDP-a su upućene oštre optužbe da Tadić "radi stvari koje nedvosmisleno poručuju da je njegov izbor Koštuničina pozicija ruskog vazala, a ta pozicija nije daleko od pozicije Tomislava Nikolića" – što bi za Tadića mogla biti "pomoć" iz petooktobarskog bloka jednako vredna onoj dirljivo nesebičnoj koalicionoj "pomoći" koja je već stigla od Koštunice i Ilića.\nSABORCI: Ništa bolje, s druge strane, nije prošao ni Nikolić koga, prema nezvaničnim informacijama koje su do utorka stizale iz Socijalističke partije Srbije, nekadašnji saborci nijednog trenutka nisu nameravali da otvoreno podrže uoči drugog izbornog kruga. Baš naprotiv, prema istim tim informacijama, vrh SPS-a je čak bio spreman da podrži Tadića – ali pod uslovom da je to učinio i DSS. U utorak se tvrdilo da u SPS-u još pokušavaju da pronađu dostojanstven i ubedljiv način da "namignu" svojm biračima da podrže Tadića, a sve u uverenju da bi takvu blagonaklonost mogli da menjaju za kooperativnost DS-a u vreme formiranja lokalnih vlasti, nakon izbora zakazanih za 11. maj. U sredu, dan pre nego što ovaj broj "Vremena" bude na kioscima, trebalo bi da bude doneta zvanična odluka SPS-a, koja bi, prema najavama predsedničkog kandidata te stranke Milutina Mrkonjića, ipak mogla da bude sasvim neutralna.\nNedostatak podrške tri veće partije/koalicije, i Nikoliću i Tadiću teško da može da nadomesti podrška nekih manjih igrača, kao što su Marijan Ristićević, propali predsednički kandidat, ili Obren Joksimović, koji je nakon izlaska iz DSS-a formirao sopstvenu partiju (obojica su podržali kandidata radikala), ili Vuk Drašković, lider polumrtvog Srpskog pokreta obnove, koji je podržao Tadića. Tadić je, doduše, dobio i otvorenu podršku nekoliko manjinskih stranaka, čiji glasovi će mu i te kako biti važni, ali to teško da se može opisati kao vest, jer je unapred bilo jasno da će izrazito proevropski kandidat na te glasove moći da računa. Ni politički predstavnici kosovskih Srba nisu stali na istu stranu: jedan Ivanović (Milan, ranije uglavnom vezivan za DSS) podržao je Nikolića, dok je drugi (Oliver) podršku uputio Tadiću.\nI dok su ključne političke partije uglavnom odlučile da uoči izbora igraju na kartu navodne nezainteresovanosti, to se nikako ne bi moglo reći za birače, koji su 20. januara, odazvavši se izbornom zovu u velikom broju (oko 61 odsto), pokazali ogromnu želju da utiču na odluku o tome ko će u narednih pet godina sedeti u kancelariji na Andrićevom vencu. Kampanja je, zato, intenzivna, i terenska i televizijska. Pljušte oštra saopštenja, padaju niski udarci, nakon manje-više uverljivih informacija stižu manje-više uverljiva obrazloženja ili demantiji.\nMOSKVA, BRISEL, BEOGRAD: Kod dela birača, naročito onih koji "originalno" gaje simpatije prema DSS-u ili SPS-u, Tadić je verovatno ubeležio solidan pozitivan poen susretom sa ruskim predsednikom Putinom, upriličenim povodom potpisivanja energetskog sporazuma Rusije i Srbije. Ne bi se, ipak, unapred moglo reći da je reč o presudnoj predizbornoj karti. Jer, činjenica da je na konferenciji za novinare u Moskvi obelodanjeno sklapanje dogovora kojim se Naftna industrija Srbije bez tendera ustupa Rusima (a srpski državni monopol u toj oblasti menja ruskim državnim monopolom) naišla je na oštre kritike dela javnog mnjenja. Tako je istim udarcem predsednički kandidat DS-a uspeo da zabeleži i negativne poene kod drugog dela birača, među kojima je svakako dosta onih na čiju izbornu podršku Tadić ozbiljno računa (birači LDP-a, na primer). Akteri moskovskog dogovora trudili su se da sumnju spram energetskog sporazuma rasteraju brojnim naknadnim objašnjenjima da je u pitanju samo načelan sporazum te da će se o svim detaljima pregovarati naknadno. Ali, sudeći po komentarima na nekim internet forumima, reklo bi se da ne bi bilo previše uputno kladiti se na uspešnost takvih objašnjenja.\nJoš jedna šargarepica koja će možda donekle motivisati birače da u nedelju izborno podrže Tadića, moglo bi da bude najnovije saopštenje iz Brisela, kojim je Evropska unija Beogradu, umesto dugo najavljivanog potpisivanja Sporazuma (za šta je Božidar Đelić bio naoštrio olovčicu), u ponedeljak ponudila "politički sporazum o jačanju sveukupne saradnje u trgovini, ekonomiji, obrazovanju i potpunom ukidanju viza za srpske građane". Taj sporazum bi trebalo da bude potpisan 7. februara u Briselu.\nU briselskom saopštenju koje su mediji objavili u ponedeljak ne piše, ali iz konteksta događaja prosto izbija stav da je taj datum odabran kako bi se sačekala odluka birača u Srbiji o tome da li podržavaju proevropski put, kako se u svetskim medijima najčešće opisuje opredeljivanje za Tadića. I brojni učesnici briselskog skupa na marginama događaja novinarima su davali slične ocene o povezanosti izbornog ishoda i nastavka evropskog puta Srbije. Po brojnim tumačenjima, taj put je prekinut ne samo zbog neizručenja haškog begunca Ratka Mladića već i zbog svakodnevno pominjanog "ultimatuma" Evropi, kojim funkcioneri Koštuničinog DSS-a pokušavaju da spreče dolazak evropskih trupa na Kosovo – iako se taj dolazak odavno pripremao, što vladinim funkcionerima iz redova te partije ne samo da nije bilo nepoznato, već bi se teško moglo reći da u tom procesu baš nikako nisu učestvovali.\nIpak, bilo je i onih, poput Havijera Solane, koji su pokušavali da ostanu "politički korektni" i da objasne da potpisivanje novoizmišljenog sporazuma (taj korak u procesu evropskih integracija do ponedeljka nije postojao) nema ama baš nikakve veze sa rezultatom predsedničkih izbora. Solaninu izjavu spremno su dočekali radikali, saopštenjem u kome tvrde da to znači da je Tadić "izgubio evropsku podršku", te da je "jasno da EU čeka novog predsednika, ozbiljnog i odgovornog, sa kojim će razgovarati o evropskoj budućnosti Srbije". Iz saopštenja izbornog štaba SRS-a reklo bi se da ta stranka veruje da bi neko u toj formulaciji o "novom predsedniku" sa kojim će EU razgovarati o evropskoj budućnosti Srbije trebalo da prepozna Tomislava Nikolića – onog istog koga evropski mediji opisuju kao "ultranacionalistu koji bi mogao da vrati zemlju u izolaciju iz vremena Slobodana Miloševića"?!\nAKCIJA I AKCIJE: U okviru kilave evropske akcije motivisanja razočaranog srpskog biračkog tela da u drugom krugu predsedničkih izbora podrži aktuelnog predsednika, mogao bi se tumačiti i početak razgovora o stavljanju Srbije na belu šengensku listu, zakazan za sredu, dan pre nego što će se ovaj broj "Vremena" naći pred čitaocima. Cinici bi, međutim, rekli da ta vrsta šargarepice teško da može delovati primamljivo za sve one siromašne, ponižene i mnogo puta prevarene građane Srbije koji nemaju novca ni da izvade pasoš, a kamoli da kupe kartu za bezvezno putovanje u Evropu (ponekad bi se reklo sve udaljeniju). Depresivci bi, s druge strane, ozbiljne argumente za sumnju u uticaj briselskog saopštenja na izbornu odluku građana mogli da pronađu i u vrlo očiglednoj akciji širenja evroskepticizma koju poslednjih godina vode brojni mediji, analitičari i ostali kreatori javnog mnjenja.\nS obzirom na iskustvo kada je reč o reakciji građana na bilo kakvu potencijalnu materijalnu dobit, kao daleko ozbiljniji "protadićevski" argument od maglovite evropske spremnosti za "jačanje saradnje" i evropskih "širom otvorenih vrata za Srbiju", međutim, moglo bi se pokazati nimalo diskretno upozorenje ministra ekonomije Mlađana Dinkića, koji je biračima otvoreno poručio da akcije javnih preduzeća, čija je podela upravo počela, u slučaju izborne pobede Nikolića, neće imati obećanu vrednost od hiljadu evra. Jer, da je "mahanje" besplatnim akcijama već imalo veliki uticaj na ponašanje birača pokazao je i toliko analizirani veliki odziv u prvom krugu, za šta je, prema mnogim procenama, znatnim delom odgovorna glasina da će izborni apstinenti izgubiti pravo na obećane deonice. Dobro su to shvatili i radikali, koji su odmah krenuli u kontrakampanju u kojoj pokušavaju da uvere građane da će akcije, u slučaju izborne pobede Nikolića, vredeti znatno više nego što je Dinkić izračunao.\nOsim na Dinkićev ekonomski argument, Tadić i ovoga puta može da računa na još jednog proverenog saveznika posavađanih petooktobarskih stranaka – na strah od radikala, koji kod dobrog dela birača nije smanjen ni osam godina nakon pada režima Slobodana Miloševića, čiji su radikali bili upečatljiv deo (naročito 1998, svojim nezaboravnim delovanjem protiv medija i univerziteta). Zato Tadić u završetku kampanje neprekidno podseća da je šef Tomislava Nikolića zapravo Vojislav Šešelj, koji je, zbog svoje "transparentnosti" za prodemokratski orijentisane birače, daleko neprihvatljiviji od Nikolića, napadno miroljubivog i tolerantnog za potrebe predsedničke kampanje.\nPROGNOZE: Iako mu, na prvi pogled, nedostaju saveznici koje Tadić, bar naizgled, ima u međunarodnoj zajednici, ni Nikolić nije izgubio elan u kampanji u koju je, podsećanja radi, nakon prvog izbornog kruga ušao sa oko 180.000 glasova prednosti nad kandidatom DS-a. Neophodnu dodatnu podršku za drugi izborni krug Nikolić pokušava da obezbedi paralelnim istrajavanjem na novoustanovljenom smekšanom imidžu, ali i dodvoravanjem nekim starim partnerima (najava preispitivanja presude Dragoljubu Milanoviću, bivšem direktoru RTS-a osuđenom zbog odgovornosti za pogibiju 16 radnika te kuće u vreme NATO bombardovanja, kao i najava preispitivanja postupka za ubistvo premijera Zorana Đinđića – sve to, naravno, u slučaju da postane predsednik Srbije).\nNikolić se silno trudi i da biračima objasni da je "otvoren za saradnju sa Evropskom unijom", jednako kao i s Rusijom (mada bi se reklo da mu je prorusku kartu ozbiljno izmakao konkurent sklapanjem sasvim konkretnog energetskog sporazuma), ali i da ih uveri da "razume kako je teško biti majka" (istraživanja javnog mnjenja pokazuju da je veći procenat žena izborno naklonjen Tadiću).\nIako je dovoljno samo malo bolje pamćenje da se Nikolićeva "proevropska" nastojanja dovedu u ozbiljnu sumnju, mesta za sprdnju sa radikalskom kampanjom, koja je u kampanje napadno usmerena ka raznim manjinskim grupama, nikako nema. Više nego ubedljivo to je pokazalo onih 1.646.172, odnosno 39, 99 odsto punoletnih građana Srbije koji su 20. januara na izbornom listiću zaokružili njegovo ime.\nZa Tadića se, podsećanja radi, tada opredelilo 1.457.030, odnosno 35, 39 odsto birača.\nIskustvo predsedničkih izbora iz 2004. pokazuje da Nikolićeva prednost u prvom krugu nije garancija da će se isto desiti i u drugom krugu.\nČinjenica da je ovoga puta rezervoar glasova oko kojih se dvojica protivkandidata bore uoči drugog izbornog kruga manji nego 2004, s druge strane, upućuje na oprez prilikom eventualnog izvlačenja analogije sa prethodnim predsedničkim izborima.\nZa preostalih sedam predsedničkih kandidata, ove godine, u prvom krugu glasalo je nešto preko milion birača. Da li je među njima (a možda i među onima koji u prvom krugu nisu ni želeli da izađu na izbore) više onih koji su, u aktuelnoj referendumskoj atmosferi, spremni da poveruju u Tadićev poziv "da osvojimo Evropu zajedno" ili onih kojima je primamljivije obećanje da je Nikolić "svim srcem" za "zdravu, jaku i celovitu" Srbiju, znaće se u nedelju, ne tako kasno uveče.


Merkel: Nema zamora u širenju EU\nSavezna kancelarka Angela Merkel izjavila je danas posle razgovora sa crnogorskim premijerom Igorom Lukšićem da u Nemačkoj nema zamora kada je reč o prijemu Crne Gore i drugih zemalja regiona u Evropsku uniju.\n"Mi smo jasno izneli svoj stav da države Zapadnog Balkana imaju perspektivu ulaska u Evropsku uniju i u skladu s tim je Crna Gora i dobila status kandidata", rekla je kancelarka na kratkoj konferenciji za štampu u Berlinu.\nOna je istakla da "postoje sasvim jasni kriterijumi za ulazak u EU koje je načinila Evropska komisija".\n"Nema unapred ni pozitivnog ni negativnog stava. Mi ćemo situaciju razmotriti objektivno i kada svi kriterijumi budu ispunjeni će Nemačka, kao i nemački parlamnet, biti spremna za prijem Crne Gore u EU", navela je Angela Merkel.\nOna je istovremeno naglasila da se od Crne Gore očekuju da uloži dalje napore da bi "savladala izazove kao što su jačanje državne struktura i javne uprave, suzbijanje korupcije i snaženje pravne države".\nCrnogorski premijer je izrazio nadu da će njegova poseta Berlinu dati novi podstrek odnosima dve zemlje, posebno s obzirom na činjenicu da su tokom nje potpisano više nota o nastavku važenja niza sporazuma između Nemačke i Crne Gore.